10 Negara Dengan Sumber Semula Jadi Paling Banyak Di Dunia

Sumber asli ialah komoditi yang wujud tanpa sebarang tindakan dan usaha dari manusia. Ia adalah bahan mentah yang digunakan untuk menghasilkan dan mengeluarkan semua produk yang kita gunakan sejak dulu lagi.

Nilai sumber-sumber ini berbeza-beza bergantung kepada betapa jarang ia ditemui, kualiti dan permintaan terhadapnya.

Secara amnya, komoditi ini sama ada diekstrak atau tidak, adalah sangat berhargadan menjadi tulang belakang kepada kebanyakan ekonomi di seluruh di dunia.

iluminasi.com kongsikan 10 negara dengan sumber semula jadi paling banyak di dunia.

Perlombongan adalah industri utama di Australia dan penyumbang utama kepada ekonomi yang menghasilkan lebih daripada RM81.9 trilion setahun.

Australia adalah salah satu pendahulu dalam perlombongan uranium dan emas. Ia juga mempunyai simpanan emas terbesar di dunia, dan mereka membekalkan kira-kira 14.3% daripada permintaan dunia.

Negara ini juga menyumbang lebih daripada 46% jumlah uranium dunia. Australia dikenali dengan rizab bijih besi, tembaga, kayu, nikel, syal minyak, logam nadir bumi dan arang batu yang luas.

Negara Down Under juga merupakan pengeluar utama opal dan aluminium.

Salah satu sumber pendapatan eksport yang paling penting bagi Republik Demokratik Kongo (DRC) adalah industri perlombongan.

Sehingga tahun 2009, negara ini mempunyai lebih daripada RM98.7 trilion dalam deposit mineral yang tidak dieksploitasi, dan ini termasuk rizab coltan terbesar di dunia dan juga kuantiti kobalt yang sangat banyak.

Negara ini dikenali dengan rizab emas, timah, tantalum, berlian, tembaga dan kobalt yang besar.

Kajian geologi Amerika menganggarkan bahawa Republik Demokratik Kongo mempunyai lebih daripada satu juta tan lithium.

Terdapat lebih daripada 25 syarikat perlombongan antarabangsa di DRC menjelang tahun 2011.

Negara Amerika Selatan ini adalah pengeluar dan pengeksport utama pelbagai mineral termasuk minyak, bijih besi, emas, arang batu, dan bauksit.

Venezuela mempunyai lebih kurang RM58.8 trilion sumber semula jadi yang tidak digunakan dan sebahagian besar mineralnya dikuasai oleh kerajaan.

Venezuela mempunyai rizab minyak terbesar yang lebih besar daripada gabungan rizab di Amerika Syarikat, Mexico dan Kanada.

Ia juga merupakan pengeluar arang batu Amerika Latin ketiga terbesar di belakang Brazil dan Colombia.

Malah, Venezuela mempunyai simpanan gas asli kelapan terbesar di dunia yang menyumbang kira-kira 2.7% daripada bekalan dunia.

Dari segi deposit emas, Venezuela merupakan yang kedua terbesar di dunia.

Industri perlombongan agak aktif semasa zaman kolonial, tetapi ia menjadi industri penting di Amerika Syarikat pada abad ke-19 setelah lebih banyak mineral ditemui.

Rizab logam dan arang batu di negara ini bernilai RM451 bilion pada tahun 2015. Industri perlombongan ini telah menggunakan lebih daripada 158,000 orang pekerja secara langsung.

Amerika Syarikat telah dikenal sebagai pengeluar utama arang batu selama beberapa dekad dan ketika ini, mereka menguasai lebih dari 31% daripada rizab arang batu global dan sejumlah besar kayu.

Jumlah sumber asli di negara ini bernilai RM185 trilion dengan lebih 89% daripadanya adalah kayu dan arang batu.

Amerika Syarikat mempunyai deposit tembaga, emas, minyak dan gas asli yang sangat besar.

Sumber semula jadi di Brazil dianggarkan bernilai lebih dari RM90 trilion dengan beberapa komoditi teratasnya yang terdiri daripada uranium, emas, besi, dan minyak.

Perlombongan di negara ini memfokuskan pada bauksit, besi, timah, tembaga, dan pengekstrakan emas. Brazil mempunyai deposit uranium dan emas terbesar di Bumi dan mereka adalah pengeluar besi kedua terbesar dunia.

Walaupun mereka mempunyai simpanan minyak yang luas, komoditi yang paling berharga di negara ini adalah kayu. Brazil membekalkan 12.3% daripada kayu di seluruh dunia.

Industri perlombongan Rusia adalah salah satu yang terbesar di dunia dan ia menyumbang kepada peratusan besar pengeluaran Komanwel Rusia dari pelbagai komoditi termasuk bahan bakar mineral, mineral industri dan logam.

Rusia adalah salah satu pengeluar terkemuka vanadium, silikon, paladium, nitrogen, sebatian dan logam magnesium, tembaga, arsenik, simen dan aluminium.

Sumber asli di negara ini dianggarkan bernilai lebih daripada RM309 trilion. Rusia adalah pengeksport logam nadir bumi kedua terbesar di dunia.

Sektor perlombongan di India menyumbangkan kira-kira 2.5% daripada KDNK negara dan kira-kira 11% daripada KDNK sektor perindustrian.

Industri perlombongan dan logam di India dianggarkan bernilai lebih dari RM438 bilion pada tahun 2010.

India mempunyai simpanan arang batu keempat terbesar di dunia dan rizab yang besar dalam batu kapur, petroleum, berlian, gas asli, kromit, bijih titanium dan bauksit.

Negara ini menyumbang lebih daripada 12% pengeluaran torium dunia dan lebih dari 60% pengeluaran mika secara global. Ia juga merupakan pengeluar utama bijih mangan.

Kanada mempunyai lebih daripada RM137 trilion sumber asli dengan beberapa komoditi termasuk mineral industri (gipsum, potash, batu kapur dan garam batu), mineral tenaga (uranium dan arang batu), logam (nikel, zink, tembaga, dan plumbum) (platinum, perak, dan emas).

Kanada mempunyai deposit minyak ke-3 terbesar di planet ini selepas Venezuela dan Arab Saudi dan bekalan uranium kedua terbesar di dunia.

Kanada juga merupakan pembekal utama fosfat dan gas asli, serta pengeksport kayu ke-3 terbesar di dunia.

Arab Saudi mempunyai komoditi bernilai lebih daripada RM142 trilion dengan sumber asli utama mereka adalah minyak.

Arab Saudi mempunyai rizab minyak ke-2 terbesar kedua di Bumi, yang mana merangkumi lebih daripada 20% rizab minyak di seluruh dunia.

Petroleum ditemui di Arab Saudi pada 3 Mac 1938 dan sejak itu mereka menjadi pengeksport minyak terkemuka dunia.

Kerajaan adalah pihak yang bertanggungjawab mengawal rizab gas asli ke-6 terbesar di dunia ini.

Beberapa sumber asli di Arab Saudi termasuk feldspar, fosfat, sulfur, plumbum, tungsten, mangan, tembaga, zink, perak, dan emas.

Ekonomi negara ini bergantung kepada pendapatan mereka daripada usaha pengeksport minyak mereka.

China adalah salah satu pengeluar utama fosfat, vanadium, tungsten, antimoni, grafit, arang batu, timah, molibdenum, plumbum, zink dan emas.

Mereka adalah pengeluar mangan, bauksit, kobalt, perak, dan tembaga ke-2 di dunia.

China adalah salah satu negara perlombongan utama di dunia, tetapi kerana mereka kekurangan rizab tempatan, kebanyakan syarikat mereka memburu kontrak perlombongan di negara lain.

90% daripada sumber semula jadi di negara ini termasuklah logam dan arang batu nadir bumi.

Komoditi semula jadi penting lain di China termasuklah kayu, kromium, dan permata berlian. Jumlah sumber asli di China dianggarkan bernilai lebih daripada RM94.6 trilion


Kisah Hitam Sistem Gulag, Tahanan Kesatuan Soviet Yang Dijadikan Buruh Paksa

Sekiranya anda kerap membaca artikel mengenai Soviet Union dan Perang Dunia Kedua, anda pastinya pernah menemui perkataan "Gulag". GULAG merupakan sebuah akronim berbahasa Russia bagi "Glavnoye Upravleniye Ispravitelno-trudovykh Lagerey" yang membawa maksud Ketua Pentadbiran Kem Buruh dan Koloni Polis Rahsia Soviet.

Sistem GULAG diperkenalkan untuk mengasingkan dan menyingkirkan unsur-unsur asing yang berbahaya, mengganggu, mencurigakan dan tentangan terhadap pemimpin tertinggi Soviet Union. Sepanjang kewujudan kem ini, dikatakan 18 juta orang telah ditahan dan diseksa di kem-kem tahanan Soviet Union.

Walaupun perkataan GULAG itu merujuk kepada agensi Soviet Union yang menjalankan tugas-tugas penahanan ini, perkataan "gulag" itu sendiri secara umumnya banyak digunakan untuk merujuk kem-kem tahanan yang wujud di Soviet Union termasuklah selepas era Joseph Stalin.

Selepas Revolusi Rusia 1917, Vladimir Lenin, pengasas Parti Komunis Rusia, menguasai Kesatuan Soviet. Apabila Lenin meninggal dunia akibat stroke pada tahun 1924, Joseph Stalin mengambil alih kuasa dan menjadi diktator.

Sistem ini mulanya diperkenalkan oleh Vladimir Lenin pada tahun 1919 dan menjelang 1921, terdapat kira-kira 84 kem tahanan di seluruh wilayah Soviet. Namun, ianya mencapai zaman kemuncaknya pada pemerintah berikutnya iaitu Joseph Stalin daripada tahun 1930 hingga awal 1950-an.

Dari tahun 1930 sehingga kematian Stalin, sistem Gulag telah melalui tempoh perkembangan pesat. Stalin melihat kem-kem sebagai cara yang efisien untuk meningkatkan perindustrian di Kesatuan Soviet dan mengakses sumber-sumber semula jadi berharga seperti kayu, arang batu dan mineral lain.

Pada peringkat awal, tahanan hanya terdiri daripada kulak. Kulak adalah golongan rakyat biasa, kebiasaannya petani yang menentang pengutipan cukai pertanian oleh pihak pemerintah. Apa Joseph Stalin mengambil alih pucuk pimpinan, tahanan politik turut disumbat ke dalam kem tahanan ini.

Tahanan politik yang dimaksudkan ini biasanya terdiri daripada pihak pembangkang Parti Komunis, pegawai tentera dan pegawai kerajaan yang tidak sehaluan dengan pihak pemerintah. Tujuannya adalah untuk mengukuhkan cengkaman dan pengamalan sistem pemerintahan kuku besi.

Lama-kelamaan, orang awam seperti doktor, penulis, intelektual, pelajar, saintis dan sebagainya turut disumbat masuk ke dalam tahanan. Sesiapa sahaja yang disyaki mempunyai perkaitan dengan gerakan anti-Joseph Stalin akan ditangkap dan disumbat masuk, termasuklah wanita dan kanak-kanak.

Jarang kedengaran tahanan yang sudah masuk ke kem-kem tahanan ini akan pulang kembali. Setiap kem tahanan biasanya menempatkan 2,000 ke 10,000 orang tahanan setiap satunya.

Keadaan di kem-kem tahanan ini sangat teruk dan menyayat hati. Tahanan biasanya dikerah bekerja sehingga 14 jam sehari termasuklah dalam keadaan ekstrim seperti ketika musim sejuk. Tahanan wanita juga bernasib malang apabila menjadi mangsa kerakusan pengawal dan tahanan lelaki yang lain.

Banduan di kem Gulag dipaksa bekerja dalam pelbagai sektor antaranya pembinaan, perlombongan dan industri berskala besar. Jenis industri ini bergantung kepada lokasi kem dan keperluan kawasan. Antara projek mega yang disiapkan menggunakan tenaga kerja golongan Gulag ini termasuklah pembinaan Terusan Moscow-Volga, Terusan Laut Putih - Baltic dan Lebuh Raya Kolyma.

Kebiasaannya,  banduan hanya diberikan alatan asas dan tiada sebarang kelengkapan keselamatan. Sesetengah pekerja menghabiskan hari mereka memotong pokok atau menggali di tanah beku dengan tangan dan cangkul. Catuan makanan dikenakan pada setiap banduan dan sekiranya mereka tidak menyiapkan kerja mengikut arahan, makanan mereka akan dikurangkan.

Keganasan dan pergaduhan adalah perkara biasa antara tahanan. Sekiranya terdesak, tahanan juga tidak teragak-agak mencuri makanan dari banduan lain. Ramai pekerja mati akibat keletihan, sementara yang lain diserang secara fizikal atau ditembak oleh pengawal kem. Ahli sejarah menganggarkan bahawa sekurang-kurangnya 10 peratus daripada keseluruhan jumlah tahanan Gulag dibunuh setiap tahun.

Setiap tahanan diberikan denda dan tempoh tertentu sebelum mereka dilepaskan. Sebagai contoh, ahli keluarga mereka yang disyaki pengkhianat kerajaan akan menerima hukuman minimum lima hingga lapan tahun menjadi buruh.

Jika seseorang tahanan bekerja keras dan melepasi kuota kerja mereka mereka, terdapat kemungkinan tahanan tersebut akan dilepaskan lebih awal. Antara tahun 1934 dan 1953, kira-kira 150,000 hingga 500,000 orang dibebaskan dari kem Gulag setiap tahun.

Sistem  Gulag semakin lemah dan mengalami zaman pengakhiran sebaik sahaja kematian Joseph Stalin pada tahun 1953. Dalam beberapa hari, berjuta-juta banduan telah dibebaskan. Hal ini disebabkan penggantinya, Nikita Khrushchev adalah antara orang yang mengkritik kewujudan sistem Gulag serta polisi-polisi Joseph Stalin.

Walau bagaimanapun, itu tidak bermakna kesemua kem tahanan dihapuskan. Sebahagian daripadanya telah distrukturkan semula sebagai penjara bagi penjenayah, aktivis dan nasionalis anti-Soviet antara tahun 1970-an hingga 1980-an.

Sehinggalah pada tahun 1987, apabila pemerintah Soviet pada ketika itu Mikhail Gorbachev, cucu kepada salah seorang mangsa sistem Gulag secara rasminya mengarahkan penutupan kem-kem tahanan ini.

Walaupun sistem Gulag menyediakan bekalan buruh murah, kebanyakan ahli sejarah bersetuju bahawa kem-kem ini sebenarnya tidak memberikan sumbangan yang signifikan kepada ekonomi Soviet. Ramai pakar percaya bahawa tanpa makanan dan bekalan yang mencukupi, para pekerja tidak dapat memberikan hasil yang produktif.

Sejarah gelap Gulag telah menyebabkan banyak generasi orang Russia masih terluka dan dibelenggu zaman lampau mereka. Malah pada hari ini, beberapa mangsa sistem ini masih terlalu takut untuk menceritakan pengalaman mereka yang dipercayai sangat mengerikan.


7 Artifak Kuno Yang Menyebabkan Pergaduhan Antara Negara

Artifak sejarah yang sangat berharga telah bertukar tangan dari penjajah kepada pencuri dan berakhir di tempat sejauh beribu-ribu kilometer dari tempat asalnya. Dan perbalahan tentang siapakah pemilik sebenar bagi artifak-artifak tersebut menjadi satu masalah di antara negara-negara.

Dengan pasaran gelap dalam karya seni yang dicuri bernilai kira-kira RM26 bilion setahun, ia menjadikan artifak-artifak ini sangat menjadi rebutan.

Walau bagaimanapun, pemilik masa lalu dan kini boleh menuntut sesuatu objek yang kadang-kala membawa kepada pertikaian dan peperangan antara negara.

Di Kemboja ia dipanggil Preah Vihear dan di Thailand pula ia dikenali sebagai Khao Phra Viharn. Namun, kedua-dua negara menuntut pemilikan kuil di sempadan Kemboja-Thailand yang percaya ia berada di tanah masing-masing.

Pemilikan kuil kuno ini menjadi subjek pertikaian antara kedua negara sejak Perancis berundur dari wilayah tersebut pada tahun 1950-an.

Dalam keputusan pada tahun 1962, Mahkamah Keadilan Antarabangsa memberikan kedaulatan ke atas tanah di sekelilingnya kepada Kemboja. Tidak lama kemudian, Thailand menarik diri dari Mahkamah Keadilan Antarabangsa.

Kemboja telah meminta agar Mahkamah Keadilan Antarabangsa menjelaskan keputusannya secara rasmi.

Peperangan mini ini diteruskan pada tahun 2008 apabila Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu mengumumkan bahawa kuil Warisan Dunia ini milik Kemboja.

Pada bulan Februari 2011, Pertubuhan Bangsa-Bangsa Bersatu memerintahkan gencatan senjata antara kedua-dua negara selepas 10 orang hilang tetapi pertikaian itu diteruskan pada April 2011 mengakibatkan kematian 18 orang dan pemindahan 85,000.

Sphinx, yang merupakan simbol Mesir purba adalah monumen yang dibina berdasarkan imej Firaun Khafre dari dinasti keempat.

Janggut artifak berusia 4.600 tahun itu secara luruh secara tidak sengaja dan dibawa pergi kemudiannya dijual ke Muzium British pada tahun 1818.

Sepanjang 160 tahun yang lalu, ia telah disimpan di ruang bawah tanah muzium tersebut tanpa sebarang rancangan untuk dikembalikan ke Mesir.

Seketul batu basalt hitam yang ditemui di Rosetta, Mesir pada tahun 1799 oleh seorang pegawai Perancis masih menjadi isu pertikaian di antara 2 buah negara pada hari ini iaitu Mesir dan Britain.

Dikenali sebagai Rosetta Stone, artifak yang terkenal ini mempunyai tulisan dalam bahasa Yunani, watak-watak bersifat purba dan hieroglif.

Batu berusia 2,200 tahun itu dipercayai menyimpan rahsia untuk menterjemahkan hieroglif dan masa lalu kuno Eqypt.

Dalam penyerahan Perancis ke British pada 1801, Batu Rosetta dipindahkan ke Muzium British di London. Sehingga hari ini, Mesir masih mencari cara untuk mendapatkan semula batu ini.

Di utara Uttar Pradesh, para ulama dan pemimpin Islam berganding bahu untuk bangkit terhadap keputusan mahkamah berkenaan dengan tapak masjid yang dirobohkan.

Keputusan mahkamah tinggi pada tahun 2010 memberikan pemilikan dua pertiga tanah tersebut kepada orang Hindu, mengakibatkan umat Islam menolak keputusan dan membuat rayuan di peringkat mahkamah agung.

Orang Hindu dan Muslim telah bertengkar berkenaan masjid Babri selama lebih dari satu abad. Orang Hindu mendakwa lokasi ini merupakan tempat kelahiran Rama, tuhan mereka.

Pada tahun 1992, masjid orang Islam ini telah dirobohkan oleh para perusuh Hindu dalam satu rusuhan yang dianggap sebagai yang paling buruk dalam sejarah India dan mengorbankan 2,000 orang.

Mesir telah menjalankan kempen yang berterusan untuk mendapatkan lebih daripada 5,000 artifak dari seluruh dunia yang didakwa milik mereka.

Pemimpin utama mereka ialah Zahi Hawass, ketua antik untuk Majlis Tertinggi Antikuiti Mesir dan artifak yang berada di senarai teratas adalah patung Nefertiti yang didakwa dicuri pada tahun 1913 oleh ahli arkeologi Jerman menggunakan dokumen haram.

Patung berusia 3,300 tahun itu adalah patung isteri firaun Akhenaten, yang namanya telah dipadamkan dari monumen itu oleh para paderi yang tidak bersetuju dengan amalan keagamaannya setelah kematiannya pada tahun 1338 SM.

Jerman mendakwa bahawa patung itu terlalu rapuh dan tidak kuat untuk dihantar pulang ke Mesir.

Dalam perselisihan dengan Perdana Menteri David Cameron, Greece menegaskan bahawa dengan mengembalikan Parthenon marmar ke Athens berpotensi dapat meringankan krisis kewangan negara semasa yang dihadapi.

Patung-patung marmar itu diberikan kepada Lord Elgin pada tahun 1799 oleh Sultan Empayar Uthmaniyyah yang pernah menguasai Greece.

David Cameron enggan memindahkan patung-patung tersebut dari Muzium British ke Greece.

Pada tahun 2005, batu obelisk berusia 1,700 tahun dikembalin ke Ethiopia selepas 70 tahun berada di Itali.

Batu obelisk Axum itu dianggap sebagai sebahagian daripada sebuah kerajaan hebat dunia purba yang dicuri oleh askar Itali pada tahun 1937.

Membongkar dan menghantar monumen seberat 160 tan itu kembali ke Ethiopia menelan kos sebanyak RM31.7 juta dan ditanggung oleh kerajaan Itali.

Untuk mengelakkan artifak ini dari membeku, pemanas telah dipasang pada pesawat dan monumen itu dibalut dengan batang keluli agar tidak bergerak dalam penerbangan selama enam jam.


5 Perkahwinan Gadis Bawah Umur Dalam Sejarah Bangsa Eropah

Salah satu perkara yang kerap kali kita perdebatkan adalah definisi pedofil yang sering kita sebut - kepada mana-mana individu dalam sejarah yang mengahwini gadis-gadis bawah umur.

Banyak pihak terlupa untuk membincangkan isu-isu kahwin bawah umur ini, kita turut perlu melihat sejarah, konteks serta adat masyarakat tersebut sebelum sewenang-wenangnya melemparkan label pedofil membabi buta. Ini kerana dalam catatan sejarah baik bangsa Eropah atau kaum-kaum di Asia, perkahwinan melibatkan individu bawah umur merupakan satu perkara biasa - satu masa dulu.

Tahukah anda kisah-kisah melibatkan beberapa orang gadis yang dikahwinkan pada usia sangat muda melibatkan bangsa Eropah yang tercatat dalam sejarah? Berikut adalah lima tokoh wanita Eropah yang diakui melalui proses perkahwinan pada usia muda berdasarkan pada pandangan kita, tetapi tidak pada masyarakat Eropah ketika itu.

Salah seorang wanita yang pernah diangkat sebagai permaisuri kepada Jerusalem di bawah pemerintahan Empayar Byzantine, Theodora of Comnena merupakan anak buah kepada Maharaja Manuel I yang memerintah Empayar Rom pada abad ke 12.

Selepas Baldwin ke 3 berjaya mengambil alih bandar Jerusalem semasa era Perang Salib, pihak kerajaan beliau berpendapat adalah sangat menguntungkan bagi mereka menjalinkan hubungan dengan Empayar Byzantine ketika itu, yang turut sama menghadapi ancaman kerajaan Syria di bawah pemerintahan Sultan Nur al-Din.

Bagi mewujudkan hubungan ini, satu perkahwinan di antara Baldwin ke 3 dengan calon yang layak daripada empayar tersebut dicadangkan. Rombongan 5 orang diketuai oleh Archbishop Attard berkunjung ke Constantinople bagi mencari calon yang sesuai, jadi Theodora dipilih berdasarkan pada kedudukannya.

Lahir pada tahun 1145, Theodora dikahwinkan dengan Baldwin ke 3 pada tahun 1158 ketika berusia 12 atau 13 tahun. Dikatakan kecantikan Theodora ketika itu, dikagumi ramai. Bagaimanapun Baldwin meninggal dunia pada tahun 1162, menjadikan Theodora seorang balu pada usia 17 tahun tanpa mempunyai zuriat.

Puteri Isabella adalah anak kepada Raja Charles ke 6 Perancis. Lahir pada tahun 1389, Isabella tidak bernasib baik lahir semasa negaranya Perancis sedang berperang dengan England. Ekoran penyakit mental yang dihadapi ayahnya, pemerintah Perancis berusaha berunding dengan England, bagi mencari jalan tengah menamatkan sengketa kedua-dua buah negara.

Untuk mencapai matlamat itu, Raja Charles ke 6 bersetuju untuk mengahwinkan anaknya Isabella kepada Raja England ketika itu, Raja Richard ke 2 yang baru kematian isteri. Cadangan pada mulanya menimbulkan kebimbangan pada Raja Charles, kerana Isabella ketika itu baru saja berumur 7 tahun -sementara Richard ke 2 pula sudah berumur 29 tahun.

Richard bagaimanapun mengatakan adalah lebih baik Isabella mula belajar menjadi permaisuri sejak kecil, kerana Richard boleh membentuknya seperti mana yang dia ingini. Richard dan Isabella dikahwinkan dan secara rasminya naik menjadi Permaisuri England pada tahun 1397.

Caterina anak kepada bangsawan Itali bernama Galeazzo Maria Sforza, Datuk Bandar kota Milan.

Malangnya Caterina merupakan anak luar nikah hasil hubungan ayahnya dengan seorang wanita isteri orang. Ayahnya juga merupakan kawan baik kepada suami ibu kandungnya. Oleh kerana itu, hidup Caterina dilindungi bagi menjaga maruah keluarganya serta tabiat buruk ibu dan ayahnya.

Pada tahun 1473 ketika berusia baru 10 tahun, Caterina ditunangkan dengan Girolamo Riario selepas sepupu Caterina yang bernama Costanza menarik diri daripada dikahwinkan terlalu muda. Girolamo mahu mereka berdua terus dikahwinkan, bukan sekadar bertunang-tunangan sementara Costanza pula mahu menunggu umur 14 tahun, untuk secara rasmi menjadi isteri.

Caterina bersetuju dengan permintaan Girolamo tetapi tidak diketahui apa sebabnya, perkahwinan mereka tetap ditangguhkan sehingga umur Caterina mencecah 14 tahun, mencapai umur dewasa - Girolamo pada ketika itu sudah berumur 33 tahun.

Selepas pertunangan dan perkahwinan mereka, sebagai hadiah kepada penyatuan Girolamo dan Caterina, Pope Sixtus ke 4, paderi besar Katolik ketika itu menghadiahkan Girolamo tanah di Imola, menjadikan Girolamo layak bergelar seorang Lord; menggunakan gelaran Lord of Imola.

Dilahirkan di antara tahun 1441 atau 1443 berdasarkan percanggahan rekod yang ada, Margaret Beaufort merupakan ibu kepada Raja Henry ke 7 yang mengasaskan the House of Tudor, salah sebuah dinasti kerabat Inggeris paling terkenal dalam sejarah England.

Anak kepada Duke John Beaufort, nasib Margaret terumbang-ambing semasa kecil selepas kematian ayahnya. Walaupun menjadi pewaris sah kepada peninggalan ayahnya termasuk tanah, harta dan estet - semua peninggalan ayahnya telah diserahkan kepada Duke William de la Pole oleh Raja England atas dakwaan ayahnya telah mengkhianati raja.

Ketika berusia 1, 3 atau 7 tahun (tidak diketahui rekod sebenar) Margaret telah dikahwinkan dengan anak kepada Duke William de la Pole, John de le Pole. Perkahwinan itu kemudiannya diisytiharkan tidak sah oleh pihak pemerintah. Pada usia 12 tahun, Margaret dikahwinkan pula dengan abang tirinya Edmund Tudor yang ketika itu berusia 24 tahun.

Selepas Edmund ditangkap dan meninggal semasa tahanan, Margaret yang ketika itu baru berusia 13 tahun terpaksa menjaga anak dalam kandungannya sendirian. Margaret selamat melahirkan anak itu yang diberikan nama Henry dan bayi itu membesar menjadi Raja Henry ke 7 England, memerintah England daripada tahun 1485 hingga 1509.

Salah seorang tokoh yang diangkat oleh pengikut ajaran Katolik sebagai seorang berstatus 'saint', Joan of Valois lahir pada 23 April 1464 - anak kedua kepada Raja Louis ke 11 di Perancis. Tidak lama selepas dilahirkan, Joan dan sepupunya, Louis yang ketika itu baru berusia 2 tahun dan waris kepada Duke of Orleans; ditunangkan.

Joan membesar dengan beberapa kecacatan akibat sakit semasa kecil. Ini menyebabkan tulang belakangnya membengkok dan dia berjalan dalam keadaan tempang. Perjanjian pertunangan yang sudah dipersetujui sejak mereka kecil memaksa mereka dikahwinkan dan Louis yang malu dengan keadaan Joan, tidak dapat menerima isteri beliau dengan sepenuh hati.

Selepas Louis naik menjadi raja Perancis pada tahun 1498 dengan gelaran Raja Louis ke 12, Raja Louis memohon kebenaran pihak gereja bagi membenarkan perkahwinan mereka berdua dibatalkan.

Raja Louis menghujahkan ketika perkahwinan mereka diatur, dia masih berada di bawah umur minima perkahwinan (14 tahun bagi lelaki).Beliau turut sama menyalahkan bentuk tubuh Joan yang kurang sempurna sebagai penyebab dia tidak teringin tidur dengan isterinya walau sekalipun.

Walaupun hujah yang diberikan tak masuk akal dan mereka sudah pun berkahwin selama lebih 22 tahun, perkahwinan mereka berdua dibenarkan untuk dibatalkan pada 15 Disember 1498.

Joan turun daripada takhta sebagai Permaisuri Perancis yang baru dipegangnya beberapa bulan dan memfokuskan hidupnya pada ajaran Kristian, membuka aliran gereja yang masih wujud sehingga kini.


Kesan Sampingan Steroid ; Kenapa Ianya Berbahaya Kepada Tubuh Badan?

Jika ia membuatkan para atlet berotot dan menjadi kuat, adakah steroid boleh membahayakan tubuh badan anda? Bagi yang tak tahu, anda pasti berasakan bahawa penyalahgunaan steroid adalah berbahaya. Dan apa yang anda rasa itu adalah benar.

Malah, walaupun ia digunakan untuk merawat masalah kesihatan, steroid anabolik tetap mempunyai pelbagai jenis kesan sampingan biasa apatah lagi jika disalahgunakan secara persendirian.

iluminasi.com kongsikan apa itu steroid dan bahaya kepada tubuh badan manusia.

Apa yang perlu diketahui adalah steroid anabolik dan kortikosteroid adalah dua perkara yang berbeza.

Steroid anabolik digunakan untuk membina otot manakala kortikosteroid pula digunakan untuk digunakan untuk melegakan tindak balas imun yang terlalu aktif dan mengurangkan bengkak.

Steroid anabolik yang disalahgunakan oleh atlet adalah versi sintetik testosteron, sejenis hormon lelaki.

Dalam tubuh badan lelaki dan wanita, testosteron dihasilkan secara semulajadi.

Tetapi sama seperti hormon-hormon yang lain yang mengawal selia fungsi paling asas tubuh, jika hormon testosteron tidak stabil disebabkan pengambilan dari sumber luar mempunynai akibat yang sangat bahaya dan meluas.

Doktor memberikan preskripsi steroid anabolik kepada pesakit untuk merawat masalah perubatan tertentu.

Sebagai contoh, steroid boleh digunakan untuk merawat pembaziran otot yang berlaku kepada pesakit AIDS.

Steroid juga boleh digunakan untuk merawat akil baligh yang lambat atau kehilangan fungsi testis.

Tetapi, para doktor tidak dibenarkan untuk memberikan steroid bagi meningkatkan prestasi atlet.

Sesetengah atlet mengambil apa-apa bentuk steroid yang dikenali sebagai steroid anabolik-androgenik atau hanya steroid anabolik untuk meningkatkan jisim dan kekuatan otot mereka.

Hormon steroid anabolik utama yang dihasilkan oleh badan anda adalah testosteron.

Testosteron mempunyai dua kesan utama terhadap tubuh badan anda iaitu kesan anabolik yang menggalakkan pembinaan otot dan kesan androgenik yang bertanggungjawab terhadap sifat lelaki, seperti bulu pada wajah dan suara yang lebih mendalam.

Sesetengah atlet mengambil testosteron bukan untuk membina otot tetapi untuk meningkatkan prestasi mereka.

Apa yang membuatkan dadah ini sangat menarik bagi para atlet adalah kerana selain ia membuatkan otot menjadi lebih besar, steroid anabolik boleh mengurangkan kerosakan otot yang berlaku semasa senaman yang intensif, membantu atlet pulih dari sesi senaman dengan lebih cepat dan membolehkan mereka bersenam lebih keras serta lebih kerap.

Kelas steroid anabolik yang berbahaya adalah dadah yang dikenali sebagai "designer drug", steroid sintetik yang telah dicipta secara haram untuk tidak dapat dikesan oleh ujian dadah semasa.

Ia dihasilkan khusus untuk atlet dan tidak diluluskan untuk kegunaan perubatan.

Oleh itu, ia masih belum diuji atau diluluskan oleh Pentadbiran Makanan dan Ubat-Ubatan (FDA) dan menjadi satu ancaman kesihatan kepada para atlet.

Jawapannya adalah sangat jelas iaitu ya. Tanpa preskripsi doktor untuk masalah perubatan, adalah menjadi kesalahan undang-undang untuk memiliki, menjual atau mengedarkan steroid anabolik.

Steroid anabolik adalah hormon yang sangat hebat. Ia menjejaskan seluruh badan dan sesetengah kesan sampingan adalah biasa kepada semua pengguna.

Seperti yang anda tahu, ubat-ubatan yang dihasilkan mempunyai kesan sampingan tertentu dan steroid anabolik juga tidak terlepas daripadanya.

Kesan sampingan sama yang mungkin dialami oleh lelaki dan wanita yang mengambil steroid anabolik:

Dan disebabakn oleh steroid biasanya diambil dengan cara suntikan, juga terdapat risiko untuk dijangkiti HIV atau jangkitan hepatitis daripada jarum atau picagari yang tercemar.

Menurut pakar fisioterapi Dr. Kenneth Mautner dari Universiti Emory, steroid adalah berbahaya kepada badan dan ia dianggap seperti "Russian roulette".

"5 orang mengambilnya dan tidak mengalami sebarang masalah jangka panjang, tetapi orang ke-6 mengambilnya, berakhir dengan kematian," kata Dr. Kenneth Mautner.

P/S: Tak semua mereka yang angkat besi di gym ambil steroid.


7 Negara Dengan Nilai Mata Wang Tertinggi Di Dunia (2022)

Mata wang boleh dianggap sama seperti organisma hidup di dunia kerana ia sentiasa berubah, menyesuaikan diri, dan berkembang. Oleh itu, mata wang boleh menjadi satu perkara yang sangat sukar difahami.

Sebagai contoh, mata wang yang paling mahal tidak semestinya menjadikannya mata wang yang paling berkuasa di dunia.

Sehingga hari ini, semua mata wang dibandingkan dengan dolar Amerika Syarikat, menjadikannya USD sebagai kuasa yang mendominasi dalam keadaan ini.

Namun, ia bukanlah mata wang yang paling mahal pada ketika ini. iluminasi.com kongsikan 7 mata wang paling bernilai bagi tahun 2022. (Artikel ini telah dikemaskini pada Jun 2022)

Selepas dolar AS, Euro adalah mata wang kedua paling banyak diperdagangkan di dunia dan mata wang rizab kedua terbesar di dunia.

Ia lebih mengejutkan memandangkan bahawa mata wang Euro masih sangat muda yang hanya wujud pada tahun 1999.

Walau bagaimanapun, hal ini dapat difahami kerana banyak negara-negara Eropah menggunakan Euro dan juga beberapa negara Afrika, juga.

Dari segi tempat perlindungan cukai, Kepulauan Cayman sangat sukar ditewaskan.

Peranan mereka sebagai pembekal kuasa kepada beratus-ratus bank, dana lindung nilai, dan syarikat insurans, anda tak harus terkejut jika KYD berfungsi dengan begitu baik dan diiktiraf sebagai salah satu mata wang paling bernilai di dunia.

Dinilai sebagai KDNK ke-14 terbesar di dunia berdasarkan nilai PPP, Dolar Kepulauan Cayman dinilai di antara mata wang paling berharga di dunia, dan mungkin nilainya akan meningkat seiring waktu.

Pernah menjadi mata wang paling berharga di dunia, pound British tidak berkuasa seperti dahulu. bukan kuasa yang dulu. Malah, nilainya mungkin terus menurun disebabkan peristiwa yang berlaku baru-baru ini.

Sudah tentu, mata wang naik dan turun mengikut masa, dan tidak ada sebab untuk mempercayai bahawa pound tidak boleh pulih.

United Kingdom adalah satu-satunya negara di Eropah untuk tidak menggunakan mata wang Euro, jadi hakikat bahawa pound masih wujud sahaja sudah menjadi satu keajaiban.

Sehingga hari ini, kadar pertukaran pound sterling British dinilai pada 1 GBP bersamaan dengan RM5.34.

Pound Gibraltar atau GIP adalah mata wang nasional Gibraltar dan boleh ditukar dengan pound Britain pada nilai nominal.

Oleh itu, anda boleh menggunakan kedua-dua mata wang GIP atau GBP di negara ini.

Nilai 1 USD adalah sekitar 0.81 pound Gibraltar, yang mana serupa dengan nilai pound sterling.

Gibraltar adalah Wilayah Luar Negeri Britain di pantai selatan Sepanyol.

4 tahun selepas Jordan menjadi negara merdeka, Dinar Jordan secara rasmi menjadi mata wang sah Kerajaan Hashemite Jordan.

Secara tidak rasmi, mata wang berharga ini telah digunakan secara liar oleh Tebing Barat wilayah Palestin.

Dinar adalah salah satu daripada mata wang dunia yang asing dan alasan mengapa ia menjadi begitu berharga adalah agak misteri.

Negara ini sendiri tidak banyak dibangunkan dari segi ekonomi dan tidak ada sumber asli untuk ditunjukkan. Walau apa pun, Dinar Jordan telah menjadi salah satu mata wang yang lebih berharga yang boleh didapati hari ini.

Negara Semenanjung Arab iaitu Oman tidak mempunyai sebarang misteri di sebalik nilai yang dimiliki Rial.

Lokasi strategik negara ini memberi rakyat Oman sebuah ekonomi yang maju serta kualiti kehidupan yang tinggi.

Ia memiliki salah satu mata wang paling berharga di dunia sekarang. Walaupun ekonomi berpelbagaian, Oman bergantung banyak terhadap eksport minyak, di mana ia merupakan simpanan minyak ke-25 terbesar di dunia.

Penarafan Rial Oman ketika ini adalah pada 1 OMR yang setara dengan RM11.43.

Merupakan sebuah destinasi pelancongan yang tersangat popular, Bahrain mendapat sedikit kelegaan dari industri pelancongan untuk meningkatkan pengeksportan minyaknya.

Memanfaatkan sumber-sumber semulajadi yang terdapat di pulau kecil itu, serta kesan daripada litar Grand Prix yang terdapat di sini, Bahrain telah memperlihatkan peningkatan yang baik selama bertahun-tahun.

Ini telah menyumbang kepada kejayaan Dinar Bahrain, yang merupakan mata wang kedua paling berharga di dunia pada ketika ini.

Negara mata wang tertinggi dan paling berharga di dunia, Kuwait adalah sebuah negara kecil yang mempunyai kehebatan tersendiri.

Separuh daripada KDNK Kuwait terdiri daripada eksport berasaskan minyak dan itu sahaja boleh menjelaskan sebahagian daripada kekayaan milik negara ini.

Walau bagaimanapun, ia mempunyai pelan sandaran apabila mereka tidak lagi boleh mengharapkan pendapatan daripada perdagangan minyak, dengan mempunyai bursa saham kedua terbesar di kalangan negara Arab.

Dalam pasaran hari ini, 1 KWD adalah bersamaan dengan RM14.32.


Cara Buat Duit Online Melalui Blog

Ramai diantara kita masih tertanya-tanya, kenapa lambakan laman web seperti blog dan forum boleh wujud dalam dunia maya ini. Adakah kerana ramai orang tiada kerja untuk dilakukan lalu mereka suka-suka hati mendirikan laman web? Adakah kerana memang hobi mereka menulis maka mereka mendirikan blog peribadi?

Jawapan kepada persoalan itu adalah sangat subjektif. Bagi kami di iluminasi.com sendiri, kebanyakan daripada kami memang gemar menulis. Pada masa sama, melalui penulisan, kami dapat jana pendapatan sampingan.

Sebelum anda cemburu dan dengki kepada kami kerana menjana pendapatan melalui laman blog ini, ingin kami tegaskan bahawa pendapatan kami tidaklah lumayan seperti "Youtubers" mahupun "Insta-Famous". Bolehlah sekadar untuk bayar hutang pinjaman kereta Myvi setiap bulan.

Bukan mudah untuk anda jadikan blog sebagai punca pendapatan utama. Kami ingin menasihati anda, jangan sesekali jadikan blog sebagai punca pendapatan utama. Jadikan sahaja sebagai pendapatan sampingan.

Persoalannya, bagaimana untuk jana duit melalui blog? Ikuti artikel ini sampai habis.

1. Melalui khidmat pengiklanan orang tengah (3rd party) - Ini adalah teknik jana duit paling digemari dikalangan blogger dan pembangun laman web. Dengan menggunakan khidmat pengiklanan orang tengah ini, anda tidak perlu pening kepala mengurus atau mencari pengiklan yang hendak beriklan dengan anda.

Diantara servis pengiklanan yang dikenali ramai adalah Google Adsense. Manakala di Malaysia, kita juga ada syarikat pengiklanan seperti Innity dan Nuffnang. Dahulunya terdapat banyak syarikat pengiklanan di Malaysia contohnya Advertlets, Mangga Ads dan juga Komli. Kini, kebanyakannya sudah hilang ditelan arus zaman.

Untuk berdaftar dengan Google Adsense, anda haruslah mewujudkan laman sesawang atau blog yang beretika pada masa sama menjalankan kemaskini konsisten selama 3 bulan minimum. Adakalanya perlu bersabar sehingga 6 bulan, barulah permohonan anda akan diluluskan.

Bagi yang baru bermula, mungkin anda boleh terus cuba mendaftar di Nuffnang kerana keperluan minimanya lebih rendah dan kurang "ketat" berbanding yang lain.

2. Melalui pengiklanan secara terus - Teknik ini juga ada yang menggelarnya sebagai "self-advertising", "direct-advertising" dan bermacam-macam lagi. Tapi dipendekkan cerita, anda juga boleh menjual tapak iklan secara terus kepada pengiklan yang anda cari sendiri.

Contohnya, anda ada tapak iklan kosong yang belum dipenuhkan, kemudian anda berjumpa secara terus dengan Dato Aliff Syukri bertanyakan adakah beliau mahu beriklan dengan anda?

Itu penjelasan secara ringkas lah. Sebenarnya prosedurnya lebih rumit dan perlu dokumen yang lengkap sekiranya anda ingin mendekati syarikat-syarikat besar.

3. Melalui afiliasi (affiliate) - Selain menjual ruang iklan yang mendatangkan untung melalui paparan iklan dan klik, anda juga boleh menggunakan sistem afiliasi untuk mendapatkan keuntungan yang lebih. Sistem ini sebenarnya hampir sama dengan sistem "drop-shipping". Anda cuma perlu promosikan produk atau pautan link, apabila user beli atau melakukan pendaftaran, anda akan dapat komisyen.

Antara sistem afiliasi yang sesuai untuk blogger di Malaysia ialah afiliasi Involve-Asia. Kami sangat syorkan anda untuk menggunakan sistem afiliasi ini kerana ianya telah lama berada di pasaran. Yang lain-lain tu kami tak pasti.

Anda juga perlu berhati-hati kerana kebanyakan perniagaan afiliasi ini boleh jadi scam. "Common-sense" dan rasionalisasi adalah sangat penting dalam mengenal sistem afiliasi yang tulen atau yang palsu.

Selain itu, akaun afiliasi dengan laman web besar membeli-belah online popular seperti Ebay, Amazon dan Lazada perlu ada dalam senarai anda.

Ini adalah antara perkara baru dalam dunia blogging. Bermula 2016 Facebook telah memperkenalkan Facebook canvas yang akhirnya telah dimajukan menjadi "Instant-Articles" (sebenarnya masih berkonsepkan Canvas versi artikel).

Melalui Facebook Instant-Articles, anda boleh memohon akaun "Facebook Audience Network" untuk jana pendapatan dari penulisan anda. Pening bukan? Facebook itu, Facebook ini. Penulis juga agak buntu bagaimana hendak jelaskan kepada anda semua. Untuk memudahkan pemahaman anda, lihat senarai di bawah ini :

Untuk dapatkan akses IA, anda perlukan page Facebook yang memiliki sekurang-kurangnya 10,000 pengikut dan memiliki laman blog yang boleh tahan "sedap" kadar kemasukan trafik pembacanya. Nilai trafik yang tepat tidak pernah dinyatakan oleh Facebook, tetapi dijangkakan lebih kurang 5,000 ke 10,000 pembaca dalam sebulan.

Selepas sudah berjaya dapat akses IA, biasanya memang tak ada masalah untuk anda terus mohon kebenaran jana wang (monetize) melalui FAN. Bila dah berjaya dapat kedua-dua akses/akaun untuk IA dan FAN ini. Anda bolehlah konsisten kemaskini laman blog anda setiap hari sambil jana pendapatan.

Di akhir artikel ini kami sediakan senarai mudah untuk anda ikuti dan cuba sendiri.

Lihat gambarajah di atas untuk lebih kefahaman. Pengiklan akan bayar kepada syarikat pengiklanan seperti Google, Facebook, dan Nuffnang untuk menyemarakkan lagi kempen pengiklanan mereka.

Syarikat pengiklanan ini pula akan menggunakan blogger, laman web, publisher dan tapak-tapak iklan di dalam artikel lah untuk memaparkan iklan dari pengiklan tadi. Komisyen akan diberikan berdasarkan perjanjian. Seperti Google, ada perkongsian keuntungan di mana blogger hanya dapat 70% manakala Google dapat 30%.

1. Pertama sekali kena ada blog. Boleh gunakan platform laman web/blog percuma :

2. Perlu cari servis pengiklanan yang sanggup menerima kita sebagai penerbit iklan. Daftar pengiklanan 3rd party :

3. Boleh juga cuba daftar dengan afiliasi sekiranya permohonan (2) tidak berjaya. Daftar Afiliasi Malaysia :

4. Terakhir sekali baru boleh cuba jana duit melalui Facebook. Kami syorkan ini sebagai opsyen terakhir untuk anda :


7 Individu Yang Menjadi Jutawan Kerana Memanfaatkan Sampah dan Barangan Terpakai

Secara purata, seorang manusia biasa membuang kira-kira 3 kilogram sampah sehari. Bagi kebanyakan orang, sampah dan barang terpakai yang dimiliki tidak ada lagi gunanya bagi mereka. Ianya hanya perlu dilupuskan begitu sahaja.

Namun, tahukah ada ada segelintir individu menemui peluang dan bahkan kekayaan dalam sampah yang kita buang setiap hari. Malah, sebahagian daripada individu ini sudahpun menjadi jutawan dengan memanfaatkan barangan terbuang yang kita buang setiap hari.

Kali ini, pihak Iluminasi ingin berkongsi beberapa individu atau syarikat yang mengaut keuntungan besar dengan memanfaatkan sampah dan barangan terbuang. Diharapkan artikel ini dapat memberi sedikit sebanyak inspirasi kepada para pembaca bahawa segalanya boleh dimanfaatkan sekiranya kita tahu caranya.

Tahukah anda, dunia bukan sahaja mengalami masalah kebuluran tetapi juga lebihan makanan yang terlampau banyak? Bayangkan jika lebihan-lebihan makanan daripada golongan bernasib baik ini disedekahkan pula kepada golongan yang kurang bernasib baik, pastinya pembaziran makanan dapat dikurangkan.

Itulah yang dilakukan oleh Maen Mahfoud. Beliau menubuhkan syarikat Replate bagi mengatasi masalah lebihan makanan ini. Syarikat ini ditubuhkan pada Januari 2016 dan telah mengembangkan operasi mereka lebih 300 buah bandar dan mengedarkan semula lebih 1.1 juta makanan kepada golongan kurang bernasib baik.

Syarikatnya mencipta satu teknologi yang membolehkan syarikat lain berkomunikasi dengannya bahawa terdapat lebihan makanan untuk diedarkan kepada orang lain. Ini membolehkan segala urusan pengedaran semula makanan dilakukan dengan pantas dan makanan yang diedarkan semula tentulah dalam keadaan baik dan tidak tercemar.

Perabot, baju, permaidani dan lain-lain barangan terpakai biasanya dilupuskan begitu sahaja. Piet Hein Eek adalah seorang pereka cipta yang bijak memanfaatkan barangan terbuang ini dan menggunakannya untuk menghasilkan barangan seni atau perabut baru yang boleh dijual pada harga ratusan malah ribuan dollar.

Idea ini timbul semenjak beliau berada di tahun akhir pembelajaran di Academy for Industrial Design dan akhirnya menjadi pekerjaan utamanya. Sebagai seorang peminat seni, barangan baru yang dihasilkan bukan sahaja cantik tetapi juga berfungsi dengan baik.

Malah, barangan-barangan yang dihasilkan turut dipamerkan di pelbagai galeri seluruh dunia. Beliau juga turut memiliki sebuah restoran dimana segala perhiasan dan perabutnya diperbuat daripada barangan terpakai.

Kedua individu ini juga bijak menggunapakai barangan terbuang untuk menghasilkan sesuatu yang baru dan boleh dijual. Mereka menubuhkan syarikat Looptworks pada tahun 2009. Tujuan mereka adalah mengurangkan pembuangan sampah dan mereka menggunakan tekstil terpakai untuk menghasilkan beg tangan, dompet dan beberapa aksesori harian.

Syarikat mereka bukan sahaja menghasilkan barangan untuk dijual, tetapi mereka juga terlibat secara langsung dalam mendidik dan memberi kesedaran kepada orang ramai tentang kepentingan mengurangkan sampah dan membeli barangan kitar semula.

Sektor pembinaan sememangnya menghasilkan begitu banyak lebihan "sampah" seperti konkrit, kayu, batu dan sebagainya. Dan Phillips adalah individu yang memanfaatkan barangan-barangan terbuang ini bagi membantu keluarga yang kurang bernasib baik membina rumah kos rendah mereka.

Beliau membekalkan barangan-barangan pembinaan serta segala kelengkapan untuk membina rumah ini pada harga yang lebih rendah tetapi pada masa yang sama masih membuat keuntungan. Bukan sahaja membantu golongan kurang bernasib baik membina rumah, beliau juga menggaji pekerja tidak terlatih sebagai pekerjanya agar mereka boleh meningkatkan kemahiran diri seterusnya mencerahkan peluang mereka untuk mencari pekerjaan lebih baik pada masa hadapan.

Walaupun nampak usahanya ini sebagai satu usaha kebajikan, beliau sebenarnya menjana keuntungan yang cukup banyak daripada aktiviti memanfaatkan semula barangan terbuang daripada sektor pembinaan ini.

Sewaktu zaman kolej, beliau bekerja dengan sebuah syarikat pengurusan sampah dan sudah bercita-cita untuk memiliki perniagaannya yang tersendiri. Selepas menamatkan pengajian, beliau berjaya memperoleh pinjaman bagi membeli dua buah lori sampah.

Apa yang membuatkan syarikatnya Nation Waste lebih menonjol berbanding syarikat pengurusan sampah yang lain adalah kualiti khidmat pelanggan dan inovasi yang dibawanya ke dalam industri ini. Malah, beliau telah diakui oleh majalah Fortune dan Goldman Sachs atas etika kerja yang cemerlang dan keupayaan untuk membawa tenaga dan harapan baru kepada salah satu pekerjaan paling kotor di muka bumi ini.

Kisah panjang lebar mengenai individu ini pernah kami tulis dalam artikel Maria Ros : Kisah Wanita Miskin Yang Kini Bernilai $120 Juta Kerana Sampah.

Kerjaya sebagai seorang penyelam cukup lumayan kerana risiko tinggi yang perlu dihadapi. Namun, bagi Matt Malone, beliau melakukan sesuatu yang jarang didengari iaitu menjadi penyelam dan pengutip sampah dasar laut.

Beliau mula menyelam sejak 10 tahun lalu dan aktiviti pencarian barangan terbuang dalam laut ini membolehkannya menjana sekitar $250,000 setahun. Lebih menarik, kerjaya ini hanya dibuatnya pada masa lapang memandangkan beliau menguruskan sebuah syarikat startup sepenuh masa.

Beliau menjana duit dengan menjual kembali barang-barang yang ditemui di dalam laut. Sudah tentu kerjaya seperti ini tidak mampu dilakukan oleh kebanyakan orang tapi sekurang-kurangnya ia menunjukkan bagaimana beliau menggunakan segala kelebihan yang dimiliki di tempat yang langsung tidak disangka-sangka.

Berasal dari San Francisco, Renee Hansen merupakan seorang yang mempunyai minat mendalam dengan kegiatan kitar semula barangan. Beliau menubuhkan syarikat Hipcycle bagi membolehkan "upcycle", iaitu penghasilan barangan-barangan baru daripada barangan terpakai.

Syarikatnya ini akan mendapatkan barangan-barangan terbuang dan terpakai daripada syarikat-syarikat besar dan menghasilkan barangan baru daripadanya. Produk baru ini kemudiannya akan dijual semula kepada syarikat atau pengguna biasa.


Kerajaan Gangga Negara : Sejarah Nenek Moyang Orang Perak Zaman Dahulu

Salah satu kerajaan yang seringkali disebut pernah wujud di negara kita sebelum zaman kesultanan Melayu Melaka lagi, adalah sebuah kerajaan besar di Perak, bernama Gangga Negara.

Dipercayai bermula di kawasan lokasi daerah Beruas dan Manjung, kerajaan Gangga Negara mempunyai sejarah yang sangat gemilang serta digeruni - bukan saja kerana kekuatan tenteranya malahan kerana kemampuan negaranya daripada aspek ekonomi. Asas kewujudannya mempunyai dua pendapat.

Yang pertama, kerajaan ini diasaskan oleh seorang lelaki bernama Ganji Sarjuna yang dipercayai berasal daripada Kedah, sekitar tahun ke 5. Ada satu pendapat lain mengatakan orang Khmer dari Kemboja yang membuka kerajaan ini.

Terkenal di seluruh dunia, Gangga Negara yang berpusat di Beruas digelarkan 'Zabaj' oleh orang Arab dan 'Cho Pu' oleh pedagang China, pernah menjadi pusat pengeksportan bijih timah dan juga galian emas, yang menjadi sumber kekuatan utama ekonomi kerajaan tersebut.

Semasa zaman kegemilangannya sekitar tahun 850, berikutan lambakan emas yang ada - pemerintah Gangga Negara mampu membangunkan bandar yang besar. Pekan yang dibangunkan dikatakan padat dengan bangunan dan dipercayai mampu menyaingi kerajaan Srivijaya yang gagah pada era tersebut.

Catatan sejarah juga menunjukkan - satu ketika dulu sungai-sungai yang ada di Beruas dan Manjong mampu menampung kemasukan kapal-kapal besar, jadi kawasan ini menjadi tumpuan utama pedagang Arab datang menyebarkan ajaran Islam.

Seorang warga Arab berketurunan Syed dikatakan telah mengahwini salah seorang puteri Gangga Negara berbangsa Melayu, memudahkan lagi pengaruh Islam tersebar di sekitar Beruas dan Dinding. Catatan ini sedikit sebanyak menimbulkan persoalan tentang ketepatan sejarah yang mengatakan Tanah Melayu hanya tersebar selepas Kesultanan Melayu Melaka semata-mata.

Serangan musuh ke atas Gangga Negara berlaku buat kali pertama sekitar tahun 890, selepas waris kerajaan Sailendra yang memerintah kawasan Gelanggayu (satu daerah di Johor ketika ini yang kita kenali dengan nama Kota Gelanggi atau nama lamanya Klang Kio).

Bagaimanapun, selepas pemerintah Gangga Negara bersetuju untuk mengahwinkan puterinya dengan Bolaputra, keamanan berjaya dikekalkan di antara kedua-dua buah kerajaan dan kerjasama mula terjalin.

Semasa zaman pemerintahan Raja Gangga Shah Johan pada tahun 1025 hingga 1028, ancaman daripada kerajaan Chola yang dipimpin oleh Rajendra Chola Deva I, maharaja Empayar Chola mula dirasai.

Rajendra I mempunyai cita-cita besar mahu menakluki dunia, turut sama dibantu barisan tenteranya yang pada ketika itu merupakan salah satu angkatan terkuat di dunia sehingga mampu menewaskan kerajaan Srivijaya, apatah lagi Gangga Negara yang lebih kecil.

Walaupun sistem pertahanan yang digunakan Gangga Negara dengan dinding tinggi serta saliran air di sekeliling istana berjaya menghalang kemasukan tentera Chola pada mulanya, Raja Rajendra I dipercayai menunggang sendiri seekor gajah berjaya memecahkan pintu pagar sebelum tenteranya menyerbu masuk. Gangga Shah Johan sempat membunuh gajah tersebut tetapi dalam pertarungan selepas itu, dia berjaya ditewaskan dan dibunuh.

Rajendra I mengahwinkan dirinya sendiri dengan salah seorang anak buah kepada Gangga Shah Johan yang bernama Puteri Zaris Gangga, sebelum meneruskan ekspedisinya menewaskan kerajaan-kerajaan yang ada di seluruh semenanjung Tanah Melayu dan juga kepulauan Indonesia sekarang - termasuklah kerajaan Sailendra yang telahpun menjalinkan hubungan dengan Gangga Negara.

Kekalahan perang itu menyebabkan seluruh tamadun yang telah terbina musnah sekelip mata dan Gangga Negara hilang punca untuk mampu bangun, bangkit semula.

Selepas diranapkan tentera Chola, lokasi kerajaan Gangga Negara yang selepas itu dikenali dengan nama Belukar Sambang, terbiar begitu saja.

Pertelingkahan yang berlaku di antara dua adik beradik, Sultan Malik al-Mahmud dan Sultan Malik al-Mansur yang saling memerintah kerajaan Pasai dan Samudera di Acheh, memaksa Sultan Malik al-Mansur melarikan diri ke Belukar Sambang sekitar tahun 1346. Beliau memilih untuk menamakan tempat itu sebagai Beruas berikutan banyaknya pokok beruas di situ.

Kerajaan kecil yang beliau tubuhkan lama-kelamaan mula berkembang sehinggalah era kesultanan Melayu Melaka bermula. Ada dicatatkan, kerajaan Beruas pernah wujud sezaman dengan kesultanan Melayu Melaka, pernah memohon bantuan kerajaan Melaka dalam menangani ancaman daripada jirannya kerajaan Manjong yang turut ada ketika itu.

Selepas perjanjian diwujudkan, Melaka menghantar tentera ke Beruas bagi membantu mengalahkan Manjong seterusnya membolehkan Beruas mengambil alih penguasaan Manjong. Menghargai bantuan Melaka mengalahkan seteru mereka, Raja Beruas bersetuju untuk membayar ufti tahunan kepada Sultan Mahmud Shah, sultan Melaka ketika itu. Melaka pula bersetuju menganugerahkan gelaran Tun Aria Bija di-Raja kepada Raja Beruas bagi memeterai perhubungan kedua buah kerajaan.

Tidak diketahui bilakah tarikh berakhirnya kerajaan Beruas, penyambung legasi kerajaan lama Gangga Negara. Apa yang diketahui adalah kewujudan makam-makam diraja yang terletak di daerah Beruas, menandakan jenazah yang disemadikan di situ datang dari golongan bangsawan. Kesemua makam pula ditandakan dengan batu nesan yang sama seperti yang ditemui di Acheh menampakkan hubungan di antara ahli masyarakat kedua-dua kawasan.

Pengkaji sejarah kedua-dua kerajaan ini juga menemui banyak penemuan menarik seperti kesan-kesan tinggalan tapak bangunan diperbuat daripada batu, sebuah sungai mati di tepi Sekolah Kebangsaan Gangga Negara serta peninggalan binaan rangka badan dan sauh kapal - menunjukkan aktiviti pelayaran agak aktif satu masa dulu di kawasan tersebut.

Beberapa lokasi yang terus menyimpan misteri melibatkan kedua-dua kerajaan ini sehingga kini adalah lokasi yang dikenali sebagai nama Padang Antah Berantah, dipercayai lokasi peperangan tentera Gangga Negara melawan tentera Chola. Selain itu, Kota Kulit Kerang yang dikatakan ibu negeri kepada kerajaan Beruas masih lagi dicari-cari sehingga kini.

Artikel ini adalah terjemahan dan olahan semula artikel 'The Ancient Kingdom of Bruas' tulisan Husain bin Mahmud.


Apa Akan Terjadi Sekiranya Semua Serangga Lenyap Dari Dunia

Pernahkah anda mengharapkan agar semua serangga yang ada hilang sama sekali dari dunia ini? Ia adalah perkara biasa untuk mengimpikan sebuah dunia tanpa makhluk kecil yang menggelikan dan menakutkan ini.

Hidup anda mungkin lebih tenang dan bahagia tanpa semut di dapur, lipas di bawah singki, pepijat di katil atau mungkin nyamuk pada waktu malam yang mengganggu tidur nyenyak anda.

Namun, adakah dunia akan menjadi lebih baik tanpa kehadiran serangga? Adakah serangga ini hanya hadir untuk mengganggu dan membawa penyakit seperti Zika, Denggi dan Malaria?

Sebenarnya, planet kita memerlukan serangga sama seperti kita perlukan mereka. Tanpa serangga, dunia tidak dapat berfungsi dengan baik dan membawa kepada kehancuran.

Untuk mengetahui dengan lebih lanjut apa yang akan berlaku sekiranya semua serangga hilang dari dunia, mari kita kenali serangga dengan lebih dekat dan bagaimana makhluk-makhluk ini mendapat reputasi buruk.

Pertama, apakah itu serangga? Kelas serangga terdiri daripada haiwan invertebrata yang badannya terbahagi kepada tiga segmen iaitu kepala, toraks dan abdomen. Selain itu, haiwan ini mempunyai sepasang antena dan tiga pasang kaki dan kebanyakan serangga menggunakan sayap untuk terbang.

Beberapa haiwan kecil lain sering kali disalah anggap sebagai serangga seperti labah-labah. Ini kerana labah-labah hanya mempunyai dua bahagian tubuh iaitu cephalothorax dan abdomen. Begitu juga dengan lipan yang mempunyai berpuluh-puluh pasang kaki.

Serangga sememangnya mempunyai reputasi buruk kerana rupa bentuknya yang agak menakutkan. Selain itu, mereka juga berpotensi untuk membawa lebih dari ratusan ribu bakteria yang berbeza.

Gigitan serangga yang menyakitkan juga boleh menyebabkan kegatalan pada kulit dan lebih buruk lagi, menyebarkan penyakit seperti Zika, Malaria, Denggi dan banyak lagi penyakit yang tidak pernah anda dengar. Walau bagaimanapun, 90% daripada serangga di dunia ini sebenarnya tidak berbahaya tetapi memberi manfaat kepada manusia dan planet ini.

Jika mengikut timbangan, semua serangga yang hidup di atas muka Bumi ini adalah 300 kali lebih berat daripada semua manusia yang pernah hidup digabungkan. Bahkan, berat semua semut di dunia sahaja sudah melebihi manusia dalam perbandingan ini.

Cuba anda bayangkan tiba-tiba jumlah sebesar itu tiba-tiba hilang dari Bumi. Para petani mungkin menjadi golongan pertama yang akan berasa gembira kerana mereka tidak perlu lagi membazirkan wang untuk membeli racun perosak atau racun serangga untuk menyelamatkan tanaman mereka daripada rosak.

Walau bagaimanapun, kegembiaraan itu tidak akan bertahan lama. Tidak lama selepas kehilangan semua serangga, semua manusia di Bumi akan dilanda kebuluran yang teruk. Ini kerana serangga merupakan satu bahagian penting dalam rantaian makanan.

Tidak dinafikan, manusia mungkin merupakan pemangsa teratas dalam rantaian makanan di planet ini tetapi serangga adalah makhluk terpenting untuk rantaian makanan ini berfungsi. Serangga adalah makanan untuk burung kecil, reptilia dan haiwan lain seperti katak.

Sekiranya semua serangga lenyap, haiwan-haiwan lain yang bergantung kepadanya sebagai makanan juga akan pupus sebelum mereka dapat menyesuaikan diri dengan jenis makanan yang berbeza. Tidak lama selepas itu, rantaian makanan akan menjadi kucar-kacir dan menyebabkan haiwan lain serta manusia juga mati.

Selain itu, 85% daripada semua tumbuhan di Bumi ini berkembang biak melalui proses pendebungaan dan serangga adalah ejen pendebungaan yang paling berkesan untuk proses ini.

Walau bagaimanapun, peranan kelawar, burung dan angin juga tidak boleh dinafikan. Akan tetapi serangga adalah begitu penting apabila ia berkaitan dengan pendebungaan bunga yang terlalu kecil untuk dilakukan oleh haiwan seperti burung atau kelawar.

Sebanyak 50-90% diet manusia juga berdasar tumbuhan-tumbuhan berbunga ini. Sekiranya semua serangga tiada, maka semua sayur-sayuran, buah-buahan, beras atau roti tiada lagi dalam menu harian anda.

Tidak kiralah sama ada anda seorang vegetarian atau penggemar daging. Tanpa haiwan atau tumbuhan untuk dijadikan makanan, semua manusia juga tidak dapat bertahan hidup dalam jangka panjang.

Kita mungkin akan kebuluran dan mati secara perlahan-lahan di atas sebuah planet yang bertimbun dengan sisa organik yang tidak dapat diuraikan kerana ketiadaan serangga (pengurai utama daun dan haiwan mati).

Selain pengaruh terhadap kesihatan dan sumber makanan manusia, serangga juga penting kerana pelbagai kepentingan lain. Sebagai contoh, China setiap tahun menghasilkan kira-kira 30,000 tan sutera mentah yang terhasil daripada ulat sutera dan merupakan 80% daripada bekalan dunia.

Beberapa lagi bahan penting yang digunakan dalam produk seperti pengilat kasut dan lantai, penebat dan dakwat pencetakan juga berasal daripada serangga laccifer lacca atau lak yang banyak dihasilkan di India. Britain pula mengimport lebih dari satu juta kg lilin lebah setiap tahun untuk digunakan sebagai bahan asas pengilap, losyen, lilin dan banyak lagi.

Tahukah anda bahawa terdapat beberapa jenis kumbang kecil yang hidup dalam permaidani di rumah anda. Serangga kecil ini akan memakan hampir setiap jenis bahan organik yang tidak diingini, termasuk serangga kering lain yang terperangkap dalam permaidani anda.


Kisah 3 Lelaki Selamatkan Jutaan Manusia Semasa Tragedi Chernobyl

Sudah lebih 30 tahun tragedi letupan kilang nuklear di Chernobyl berlaku. Malah, peristiwa ini juga banyak diperkatakan sejak kebelakangan ini apabila siaran televisyen HBO menayangkan drama bersiri Chernobyl yang diinspirasikan daripada kisah sebenar yang telah terjadi pada tahun 1986 itu.

Sebelum ini, pihak Iluminasi pernah berkongsi mengenai Valery Legasov, saintis terawal yang mengkaji punca-punca terjadinya tragedi besar ini. Beliau antara individu yang mengetahui segalanya yang berlaku di Chernobyl dan melihatnya dengan kedua biji matanya sendiri.

Masyarakat antarabangsa menganggapnya sebagai hero kerana berani mendedahkan kebenaran sebenar tentang tragedi ini di satu kes pendengaran di Agensi Tenaga Atom Antarabangsa di Vienna. Selain Valery Legasov, terdapat 3 orang pemuda yang boleh dianggap sebagai hero dalam tragedi ini bagi mengelakkan matapetaka lebih besar terjadi.

Sesetengah masyarakat menggelar mereka sebagai "suicide squad". Bukanlah bermakna mereka membunuh diri, sebaliknya mereka telah mengambil tindakan drastik yang sangat berisiko tinggi untuk menyelamatkan jutaan nyawa manusia daripada terkorban dalam tragedi ini.

Salah seorang daripada pemuda ini adalah Alexei Ananenko sementara 2 orang lagi pemuda dikenali sebagai Boris Baranov dan Valeri Bezpalov. Ketiga pemuda ini dikatakan merupakan pekerja kilang tersebut dan bukanlah unit atau agensi keselamatan khas. Tanpa tindakan pantas daripada 3 individu ini, letupan lebih besar mungkin akan berlaku dan menyebarkan radioaktif ke sebahagian besar kawasan di Eropah.

Kesilapan manusia dan masalah dalam reka bentuk reaktor nuklear dikatakan sebagai penyebab utama ini. Selepas letupan pertama pada reaktor Unit 4, semua api berjaya dipadamkan oleh anggota bomba dan pelbagai agensi lain dalam tempoh 6 jam. Namun, itu tidak bermakna kilang tersebut sudah berada dalam keadaan selamat.

Beberapa hari kemudian, pasukan penyiasat menemui sesuatu yang menakutkan. Mereka dapati bahagian teras reaktor yang sudah meletup itu masih panas dan mencairkan bahagian bawah atau tapak reaktor tersebut.

Di bawah reaktor tersebut, terdapat sebuah tangki yang berfungsi sebagai sistem penyejukan bagi kilang tersebut. Sekiranya bahan radioaktif daripada reaktor Unit 4 tersebut sampai ke kolam tersebut, satu tindakbalas kimia akan menghasilkan letupan yang jauh lebih dahsyat daripada letupan pertama.

Menyedari saat yang genting ini, pilihan utama yang dimiliki adalah mengosongkan tangki tersebut sepenuhnya. Pasukan bomba yang bertugas walau bagaimanapun gagal untuk menyedut keluar 43 juta gallon air menggunakan hos khas.

Ketika inilah, Alexei Ananenko, Boris Baranov dan Valeri Bezpalov tampil ingin membantu mengosongkan tangki tersebut. Mereka bercadang untuk turun ke bawah tangki tersebut dan membuka injap dibawahnya bagi membolehkan cecair dalam tangki tersebut keluar.

Misi ini dianggap sangat merbahaya memandangkan kesemua mereka tidak pasti bagaimanakah rupanya keadaan di bawah sana. Malah, bila-bila masa sahaja letupan kedua mungkin akan berlaku dan mengorbankan nyawa mereka kesemua.

Misi ini berjaya. Dengan menggunakan hanya lampu suluh, mereka berjaya menemui injap bagi membuka saluran tangki tersebut. Setelah berjaya membukanya, mereka dapat mendengar bunyi deruan air keluar. Ini bermakna, tangki tersebut mungkin akan dapat dikosongkan tidak lama selepas itu.

Andrew Leatherbarrow, penulis buku Chernobyl 01:23:40 (2016) mendedahkan, tanpa tindakan berani daripada ketiga-tiga individu ini, malapetaka yang lebih besar mungkin akan terjadi kerana letupan susulan yang berlaku juga akan menyebabkan letupan pada 3 reaktor yang lain.

Beliau turut menulis dalam buku tersebut bahawa ketiga-tiga pemuda ini memasuki bahagian bawah reaktor tersebut hanya dengan memakai pakaian renang dan terpaksa berjalan di dalam air yang mengandungi radioaktif pada paras lutut dan mengharungi begitu banyak paip dan injap di bawah reaktor tersebut.

Selepas peristiwa ini, ramai pihak yang membuat spekulasi ketiga mereka meninggal dunia akibat keracunan radioaktif tidak lama selepas itu.

Namun, itu semua hanyalah khabar angin kerana ketiga mereka selamat dan hidup lama selepas kejadian itu. Boris Baranov meninggal dunia pada tahun 2005 tetapi Valeri Bespalov masih hidup dan tinggal di Ukraine, sama dengan Alexei Ananenko.


Negara-Negara Quadripoint : Lokasi Unik di Mana Empat Negara Bertemu

Kita tahu negara kita berkongsi sempadan dengan Thailand di bahagian utara sementara di bahagian selatan pula, Selat Tebrau memisahkan Singapura dengan Malaysia. Sementara Malaysia Timur pula bersempadan dengan Brunei dan Indonesia.

Banyak negara mempunyai sempadan yang bersambung di antara dua negara berbeza, sementara negara-negara kepulauan pula tidak perlu berkongsi sempadan negara mereka dengan negara lain.

Apa yang menarik, ada beberapa negara yang mempunyai kedudukan unik menyebabkan wujud situasi di mana tiga negara berkongsi satu sempadan dan yang lebih unik, empat negara berkongsi satu sempadan. Tahukah anda di negara mana perkara ini berlaku?

Kawasan-kawasan yang layak digelarkan 'tripoint' memang agak mudah didapati. Pemerintah-pemerintah negara biasanya akan menetapkan garis sempadan yang dipersetujui, seterusnya memilih satu titik sebagai titik tengah kepada pembahagian sempadan itu.

Antara penanda sempadan yang unik adalah sempadan yang digelarkan sebagai Treriksroysa atau 'three country cairn', sebuah monumen yang dibina khas untuk menandakan garis sempadan di antara Sweden, Norway dan Finland.

Kerajaan Belanda, Belgium dan Jerman pula memilih sebuah kawasan bukit bernama Vaalserberg untuk menjadi titik pertemuan sempadan ketiga-tiga buah negara. Bagi menarik lebih ramai pelancong hadir, sebuah menara tinjau di bina untuk kita menyaksikan sendiri 3 negara serentak.

Di benua Amerika Selatan pula, wujud sebuah kawasan pertemuan dua buah sungai bernama Iguassu dan Parana yang menjadi titik tengah sempadan negara Paraguay, Argentina dan Brazil - digelarkan 'Triple Frontier.' Di kawasan yang sama, dibina sebuah jambatan sepanjang 489 meter dinamakan Ponte da Fraternidade atau 'Jambatan persahabatan'; menghubungkan Brazil dan Paraguay, dirasmikan pada tahun 1985.

Selain itu, wujud beberapa 'tripoint' lain seperti Gunung Dolent yang menghubungkan Itali, Perancis dan Switzerland, titik 'schengen' yang menghubungkan Jerman, Perancis dan Luxembourg serta kawasan pergunungan Roraima yang menyatukan Venezuela, Brazil dan Guyana.

Ketika ini, hanya wujud satu lokasi di mana empat negara bertemu sempadannya dalam satu tempat yang sama - itupun diragui. Lokasinya pula di benua Afrika di mana negara Zambia, Zimbabwe, Botswana dan Namibia bertemu.

Ada pendapat berbeza mengatakan garis sempadan yang ada sebenarnya menempatkan dua 'tripoint' dalam jarak yang dekat, dengan beza jarak di antara 100 ke 150 meter menghalang lokasi ini menjadi satu-satunya 'quadripoint' rasmi dalam dunia. Ini berpunca daripada percanggahan garis sempadan Botswana dengan Zambia, dalam menentukan sempadan negara masing-masing.

Selepas wujud perjanjian di antara kerajaan Botswana dan Zambia, persetujuan untuk membina sebuah jambatan menghubungkan kedua-dua negara pada tahun 2007 dilakukan. Jadi secara akademiknya garis sempadan 'quadripoint' yang selama ini wujud tidak lagi terpakai, digantikan dengan dua tripoint yang bersambung.

Bandar yang paling dekat dengan titik pertemuan keempat-empat negara ini adalah bandar Kazungula, sebuah bandar pelabuhan yang terletak dalam negara Zambia. Lokasi unik ini menjadi penghubung Sungai Chobe yang membahagikan Namibia dan Botswana serta bersambung dengan Sungai Zambezi, sungai sepanjang 2,574 km yang merentasi banyak negara Afrika.

Oleh kerana kedudukannya yang jauh di bahagian selatan bumi, banyak negara yang berdekatan turut sama cuba menjadikan Kutub Selatan sebagai sebahagian daripada wilayah mereka.

Ketika ini saja, Kutub Selatan mempunyai 7 sempadan negara tidak rasmi, dengan setiap negara telah pun membuka pusat kajian bagi memastikan 'wilayah mereka' tidak dicerobohi negara asing.

Sejak abad ke 15 lagi kerajaan Sepanyol mengisytiharkan Kutub Selatan sebagai wilayah di bawah pemerintahan mereka, di sokong oleh dua jajahan mereka ketika itu iaitu Argentina dan Chile. Bagaimanapun, selepas kedua-dua buah negara mendapat kemerdekaan daripada Sepanyol, Argentina dan Chile meneruskan tuntutan ke atas Kutub Selatan secara sendirian.

Negara Perancis mengisytiharkan hak mereka ke atas sebahagian Kutub Selatan, yang dibuat pada tahun 1840 selepas penjelajah Jules Dumont menemui kawasan tersebut dan memacakkan bendera Perancis di kawasan itu pada 21 Januari 1840. Beliau menamakannya Tanah Adelie sempena nama isterinya, Adele.

Selain itu Australia, New Zealand, Norway dam United Kingdom turut sama melakukan tuntutan hak ke atas kawasan Kutub Selatan, membahagikan kawasan tersebut kepada 7 sempadan tidak rasmi, dengan setiap negara mempunyai kawasan khas yang ditetapkan.


Kisah Umar Bin Abdul Aziz Memaafkan Orang Yang Meracuninya Sehingga Mati

Seperti yang diketahui, pemilihan pemimpin bagi sesebuah masyarakat atau kumpulan merupakan sesuatu yang penting dan tidak dapat dielakkan. Antara beberapa faktor pemilihan pemimpin adalah yang mampu membawa kumpulan tersebut menuju satu matlamat bersama, merapatkan dan menyatukan ahli kumpulan serta mencegah berlakunya perbalahan dalam kumpulan tersebut.

Malah, Islam sendiri menggalakkan pemilihan pemimpin, salah satu buktinya adalah hadis daripada Rasulullah S.A.W..

“Apabila terdapat tiga orang dalam satu perjalanan, maka hendaknya mereka memilih salah seorang daripada mereka sebagai pemimpin”.

Apabila kita telah mengetahui tujuan pelantikan pemimpin, jadi untuk merealisasikan tujuan dan matlamat, kita haruslah melantik pemimpin yang cekap.

Dalam sejarah Islam, ramai tokoh-tokoh Islam yang boleh dijadikan sebagai contoh pemimpin cekap dan antaranya adalah khalifah Umar bin Abdul Aziz.

Dalam dinasti Umayyah, Umar bin Abdul Aziz yang juga dikenali sebagai Umar II adalah khalifah yang ke-8 yang menggantikan Sulaiman bin Abdul Malik.

Pada mulanya, Sulaiman bin Abdul Malik mahu melantik salah seorang daripada anaknya untuk menjadi pengganti khalifah.

Namun, orang yang paling rapat dengan Sulaiman bin Abdul Malik melarangnya dan mencadangkan kepada beliau supaya melantik Umar bin Abdul Aziz kerana terkenal dengan memiliki kemahiran hebat.

Walaupun boleh dikatakan bahawa tempoh pemerintahan Umar bin Abdul Aziz agak singkat iaitu hanya 2 tahun dari tahun 99 hingga 101 Hijrah, beliau berjaya membawa kerajaannya ke tahap kemuncak.

Beliau juga sangat berani dan antara langkah berani yang dilakukan beliau adalah memecat mereka yang melakukan kesalahan dan menggantikannya dengan pegawai yang lebih cekap.

Dengan ini, kerajaan Umar bin Abdul Aziz dapat berjalan dengan stabil.

Kebijaksanaan ini bukan sahaja diterapkan dalam kerajaan beliau tetapi juga bagi diri dan keluarga beliau.

Beliau tidak berani untuk mengambil bahagian dalam Baitul Mal dan meminta isterinya untuk mengembalikan perhiasa yang berasal dari dana Baitul Mal, kembali ke Baitul Mal.

Maka, tak hairanlah mengapa ramai orang mengagumi dan memuji teladan dalam memimpin oleh Umar bin Abdul Aziz.

Dalam buku at-Tarik al-Islami al-Amm yang dikarang oleh Dr. Ali Ibrahim Hassan, beliau menyebutkan bahawa antara salah satu perbezaan di antara pemerintahan Umar bin Abdul Aziz dengan khalifah-khalifah dinasti Umayyah yang lain adalah ia tidak diselubungi dengan penyimpangan agama dan tidak bertindak sewenang-wenangnya serta tiada pertumpahan darah.

Kewafatan Umar bin Abdul Aziz mengakhiri pemerintahannya. Apabila mendengar berita kewafatan beliau, Imam Hasan al-Bashri berkata, "Maata Khoirun an-Nass" yang membawa maksud "Telah meninggal sebaik-baik manusia".

Terdapat beberapa riwayat yang menyatakan sebab kepada pemergian Umar bin Abdul Aziz. Antara salah satu daripadanya mengatakan bahawa takutnya beliau kepada Allah S.W.T dan letihnya dalam melayani rakyat.

Dan dalam riwayat yang lain, beliau dikatakan telah diracun sehingga mati.

Menurut buku ad-Daulah al-Umawiyyah: Awamilul al-Izdihar wa Tadaaiyaatil al-Inhiyaar oleh Ali Muhammad as-Sholabi, beliau menyatakan bahawa pada ketika itu, kaum bani Umayyah tidak berasakan kenikmatan dalam memegang kuasa sepertimana yang pernah dirasakan sebelum Umar bin Abdul Aziz diangkat sebagai pemimpin.

Aktiviti membanteras kezaliman giat dijalankan oleh beliau sehinggakan terdapat daripada sesetengah mereka merancang untuk meracuni beliau.

Bagi melaksanakan rancangan jahat ini, mereka mengarahkan hamba Umar bin Abdul Aziz untuk meracuni tuannya sendiri. Walaupun dijanjikan wang sebanyak 1,000 dinar dan akan dimerdekakan, namun hamba beliau ragu-ragu untuk melakukannya.

Namun selepas diancam bunuh jika tidak mematuhi perintah, hamba tersebut terpaksa bersetuju dengan arahan mereka.

Pada hari kejadian, hamba tersebut membawa air untuk diberikan kepada Umar bin Abdul Aziz. Air tersebut dimasukkan racun terlebih dahulu sebelum diberikan kepada tuannya.

Umar bin Abdul Aziz lantas meminum air tersebut tanpa rasa curiga. Racun yang masuk ke dalam sistem badan beliau membuatkan Umar bin Abdul Aziz terlantar sakit selama 20 hari, sebelum menghembuskan nafas terakhir.

Ketika sedang terlantar sakit, beliau mendapat tahu bahawa orang yang telah meracuni beliau adalah hamba beliau sendiri.

Apa yang dilakukan selepas itu adalah sesuatu yang sangat menakjubkan dan sukar dipercayai, di mana Umar bin Abdul Aziz memaafkan hamba beliau dan mengarahkannya untuk pergi.

Padahal, beliau boleh menggunakan kuasa beliau sebagai seorang pemimpin tertinggi untuk menyiasat hamba tersebut bagi mengetahui siapa yang mengarahaknnya, untuk dihukum.

Walau bagaimanapun, Umar bin Abdul Aziz hanya memaafkan mereka semua sambil mengharapkan kebaikan daripada Allah SWT.

Kisah ini harus dijadikan teladan kepada kita dalam berhadapan dengan orang yang menzalimi kita.

Walaupun kita mungkin tidak mampu memaafkan orang yang membunuh kita, namun kita seharusnya mengaplikasikan kisah ini dalam hal-hal yang sangat remeh-temeh sesama manusia.


Sejarah Polisi Bekerja 40 Jam Seminggu Oleh Henry Ford

Kebanyakan negara di dunia menggunapakai sistem atau polisi bekerja 40 jam seminggu. Jika jumlah 40 jam ini dibahagi kepada 5 hari daripada hari Isnin hingga Jumaat, maka setiap pekerja dikehendaki bekerja sekurang-kurangnya 8 jam sehari.

Namun, ada juga negara atau majikan yang mewajibkan tempoh bekerja lebih panjang kepada setiap pekerjanya. Tahukah, daripada manakah asal-usulnya tempoh 40 jam waktu bekerja yang digunapakai oleh banyak negara dan majikan ini?

Polisi bekerja 40 jam seminggu ini dikatakan bermula di Amerika Syarikat sekitar tahun 1940. Pada tahu 1890, kerajaan Amerika Syarikat telah menjalankan satu bancian atau kaji selidik untuk mengetahui purata masa bekerja yang diwajibkan kepada pekerja oleh setiap majikan.

Dalam kajian ini, kerajaan dapati secara puratanya pekerja diwajibkan bekerja sekurang-kurangnya 100 jam seminggu. Ini bermakna, pekerja dikehendaki bekerja sehingga 10 ke 12 jam sehari terutamanya mereka yang bekerja dalam industri pembuatan.

Walaupun ketika itu terdapat beberapa negeri seperti Illinois yang memperkenalkan polisi bekerja 8 jam sehari, penguatkuasaan undang-undang tersebut terlalu lemah sehingga ramai majikan mengambil kesempatan untuk memaksa pekerja lebih lama.

Haymarket Square, tempat terjadinya peristiwa rusuhan pekerja terbesar pada 4 Mei 1886

Menjelang hujung abad ke 19, tempoh masa bekerja yang terlalu panjang semakin hangat diperkatakan dan menjadi topik utama perjuangan kumpulan atau kesatuan pekerja di kebanyakan tempat.

Pada 20 Ogos 1866, sebuah organisasi baru yang dinamakan National Labor Union (Persatuan Buruh Kebangsaan) meminta Kongres untuk meluluskan undang-undang yang memerintahkan 8 jam tempoh bekerja sehari. Walaupun secara teknikalnya usaha mereka gagal, mereka berjaya memberi inspirasi kepada rakyat Amerika di seluruh negara untuk menyokong perubahan di tempat kerja dalam beberapa dekad akan datang.

Pada 19 Mei 1869, Presiden Ulysses S. Grant mengeluarkan perisytiharan yang menjamin gaji yang stabil dan hari kerja lapan jam tetapi ianya hanya untuk pekerja kerajaan. Keputusan Grant menggalakkan pekerja sektor swasta untuk menuntut hak yang sama.

Usaha terbesar oleh kesatuan pekerja ini berlaku pada tahu 1884 bagi mendesak majikan menurunkan tempoh bekerja kepada hanya 8 jam sehari bermula 1 Mei 1886. Tuntutan ini diabaikan sehingga menyebabkan kesatuan pekerja mula merancang mengadakan demonstrasi bagi memastikan tuntutan ini diambil serius.

Demonstrasi yang dijalankan dengan aman ini ada kalanya bertukar menjadi ganas seperti letupan di Haymarket Square di Chicago pada 4 Mei 1886 yang menyebabkan beberapa orang terbunuh. Walaupun demonstrasi-demonstrasi yang diadakan mendapat perhatian ramai, tiada tindakan yang diambil oleh kerajaan.

Pada tahun 1914, Henry Ford membuat pengumuman bahawa beliau menaikkan gaji semua pekerja lelakinya dari $2.34 ke $5 per jam, lebih 2 kali ganda daripada gaji sebelumnya. Selain itu, beliau turut mengubah tempoh masa pekerjanya kepada hanya 40 jam seminggu daripada 48 jam seminggu yang digunapakai sebelum itu.

Henry Ford percaya bahawa tempoh masa bekerja yang terlalu panjang tidak bagus untuk produktiviti pekerjanya dan memberi mereka lebih banyak masa tanpa menjejaskan kestabilan kewangan mereka akan membantu meningkatkan kesetiaan dan komitmen pekerja kepada Ford Motor Company.

Syarikat-syarikat lain mula mengikut dasar Ford tentang tempoh masa bekerja apabila mereka melihat keuntungan Ford Motor Company meningkat hampir dua kali ganda dalam tempoh dua tahun berikutnya.

Walau bagaimanapun, alasan Ford untuk membuat perubahan itu bukan hanya sekadar meningkatkan motivasi pekerja semata-mata. Dalam temuramah pada tahun 1926 dengan World’s Work, beliau mengatakan perubahan itu juga didorong dengan motivasinya sendiri untuk meningkatkan keuntungan syarikat.

Dalam temu bual itu, Ford menyatakan bahawa masa lapang yang diberikan kepada pekerja tidak boleh dianggap sebagai "masa yang hilang" dan tidak hanya diberikan kepada golongan berpangkat tinggi dan bergaji besar.

Beliau percaya bahawa pekerja memerlukan masa lapang agar dapat menjadi pembeli dan menggunakan lebih banyak produk yang dijual, seterusnya akan meningkatkan perniagaan.

Anak lelaki Henry Ford, Edsel, kemudian memberitahu New York Times bahawa "Setiap orang memerlukan lebih daripada satu hari seminggu untuk istirehat dan rekreasi. Syarikat Ford sentiasa berusaha untuk mempromosikan kehidupan ideal untuk para pekerja. Kami percaya bahawa untuk hidup dengan betul, setiap orang perlu mempunyai lebih banyak masa untuk berbelanja bersama keluarganya."


7 Sukan Purba Yang Sudah Pupus

Banyak sukan yang ada masa kini sudah wujud sejak beratus-ratus tahun dahulu. Bergantung pada jenis sukan, setiap pertandingan biasanya akan menarik ribuan hingga puluhan ribu penonton yang datang ke pusat pertandingan untuk menyokong atlit atau pasukan kegemaran mereka bertanding.

Walau bagaimanapun, terdapat beberapa jenis sukan yang pernah sangat popular satu ketika dahulu tetapi tetapi sudah pupus ditelan zaman. Kebanyakan permainan sebegini makin kurang dimainkan memandangkan ia mendatangkan risiko kecederaan yang serius kepada peserta, penonton, dan kadang-kadang haiwan yang terlibat.

Kali ini, pihak Iluminasi ingin berkongsi beberapa jenis sukan zaman dahulu yang tidak lagi wujud dan dimainkan lagi pada masa kini. Melihatkan kepada beberapa elemen negatif yang wujud pada sesetengah sukan ini, ada bagusnya juga sesetengah sukan ini tidak lagi dimainkan pada masa kini.

Sukan perlumbaan kereta ini begitu popular di Yunani kuno dan Rom. Perlumbaan chariot adalah antara sukan dalam Sukan Olimpik yang terawal serta dalam banyak perayaan Yunani dan Rom.

Sukan ini mengandungi elemen ganas dan peserta mempunyai risiko untuk terbunuh. Dalam sesebuah pertandingan, pemandu mencambuk bukan hanya kuda mereka tetapi juga pesaing mereka. Kereta kuda yang laju cenderung untuk berlanggar dan pemandu sering terbunuh atau cedera parah akibat perlanggaran ini.

Walaupun sangat merbahaya, sukan ini dianggap sebagai hiburan kepada penonton. Sukan berbahaya seperti ini adalah salah satu cara untuk seorang hamba atau orang miskin untuk meningkatkan status mereka dalam kehidupan kerana mereka akan memperoleh hadiah wang tunai yang cukup lumayan.

Sukan yang cukup popular pada abad ke 15. Malah, sukan ini juga ada dipaparkan dalam beberapa filem Barat. Dalam sukan ini, peserta yang terdiri daripada dua penunggang baju perisai akan menghadapi satu sama lain di tengah padang padang.

Keduanya akan bergerak pantas sambil menunggang dan menuju ke arah satu sama lain dengan menghunuskan tombak ke arah lawan mereka. Setiap peserta akan cuba menjatuhkan pesaingnya dari kuda atau memecahkan perisainya.

Sukan ini secara umumnya tidak lagi dipertandingkan kerana terdapat elemen keganasan dan risiko tinggi kecederaan. Ianya digantikan dengan sukan equestrian sejak abad ke 17 yang turut sama menguji kepakaran penunggang kuda mengawal haiwan tunggangan mereka.

Naumachia merupakan satu lagi sukan yang mengandungi elemen keganasan untuk tujuan hiburan. Kapal khas yang dibina diletakkan di arena perlawan yang penuh air dan dinaikikru yang akan berlawan umpama sebuah pertempuran sebenar di laut.

Kebiasaannya, peserta yang terlibat dalam sukan ini terdiri daripada banduan ataupun hamba yang tidak mempunyai pilihan selain daripada memenagi pertarungan ini untuk terus hidup.

Naumachiae merupakan sebuah sukan bukan sahaja merugikan nyawa ramai manusia, tetapi perlaksanaannya melibatkan begitu banyak wang yang dibazirkan untuk pembinaan kapal dan syukurlah sukan sebegini tidak lagi dipertandingkan pada masa kini.

Satu lagi sukan purba yang melibatkan penyiksaan terhadap haiwan untuk keseronokan pada abad ke 17 dan 18. Satu pasukan yang terdiri daripada 2 orang akan memang setiap hujung kain atau tali getah.

Kemudian, beberapa ekor musang akan dilepaskan ke dalam gelanggang pertandingan dan dibiarkan berlari bebas dalam gelanggang. Sebaik sahaja musang tersebut didapati melintas kain yang dipegang oleh sesuatu pasukan, mereka berdua akan cuba menarik tali tersebut sekuat yang mungkin sehingga menyebabkan musang tersebut melambung tinggi ke udara.

Pasukan yang berjaya melambungkan musang tersebut ke udara paling tinggi dikira sebagai pemenang. Kebiasaannya, musang-musang yang terlibat akan mengalami kecederaan parah dan trauma. Ada baiknya juga sukan sebegini pupus buat selama-lamanya kerana ia langsung tidak mendatangkan manfaat.

Knattleikr adalah sejenis sukan kuno yang dimainkan oleh orang Vikings dan suka ini dianggap serupa dengan lacrosse moden. Pemain menggunakan kayu pemukul dan tangan mereka untuk memukul bola kayu keras ke arah gol.

Penggunaan badan atau fizikal sangat digalakkan dan merupakan sebahagian daripada objektif keseluruhan permainan. Dua pasukan akan berlawan dan setiap peserta akan dipadankan dengan seorang lagi peserta dari pasukan lawan dan keduanya hanya boleh berlawanan antara kedua mereka sahaja dan tidak boleh mengganggu orang lain.

Selain mengejar lawan anda, peserta juga dibenarkan untuk memukul lawan dan menjatuhkan mereka ke tanah. Walaupun dilihat sangat kasar, jarang kedengaran peserta yang terbunuh akibat sukan ini.

Pankration adalah salah satu sukan paling popular pada Sukan Olimpik awal dan mula diperkenalkan ke Sukan Olimpik pada tahun 648 SM. Orang Yunani kuno menganggap sukan itu sebagai sukan yang menguji kekuatan dan teknik peserta.

Sukan ini boleh dianggap sebagai kombinasi antara sukan tinju dan gusti. Peserta bebas menggunakan apa cara sekalipun tetapi mereka tidak dibenarkan menggigit serta mencederakan mata, hidung dan mulut lawan mereka.

Peserta akan berlawan dan keadaan badan mereka berminyak dan bogel. Peserta yang menyentuh tanah sebanyak 3 kali dikira sebagai kalah. Sekiranya sukan ini dipertandingkan di luar Sukan Olimpik, peserta akan berlawan sehingga salah seorang daripada mereka mati atau mengaku kalah.

Sukan ini dikatakan berasal dari India dan merupakan cara terbaik untuk meningkatkan kekuatan para askar ketika itu. Malah, pasukan tentera British yang menjajah India kemudiannya turut memasukkan sukan ini sebagai rutin askar mereka untuk meningkatkan kekuatan fizikal askar mereka.

Menariknya, sukan ini pernah dipertandingkan dalam Sukan Olimpik musim panas pada tahun 1904 dan 1932 yang kedua-duanya dipertandingkan di Amerika Syarikat. Walaupun berasal dari India, sukan ini popular di Amerika Syarikat sehinggalah tahun 1950-an sebelum pupus ditelan zaman.


Kisah Pesawat Yang Ditimbusi Ais Selama 50 Tahun, Berjaya Terbang Semula

Dalam alam semesta sinematik Marvel, Kapten Amerika menghabiskan 67 tahun terperangkap dalam ais glasier selepas berakhirnya Perang Dunia Kedua. Kisah ini bukanlah tentang superhero fiksyen ini yang berhadapan dengan situasi getir, tetapi sesuatu yang sama menakjubkan iaitu tentang Glacier Girl, salah satu pesawat pejuang P-38yang paling terkenal di dunia.

Semasa Perang Dunia Kedua, kapal terbang pejuang dan pengebom dihasilkan di Amerika Utara dan kemudian diterbangkan ke Atlantik untuk bertempur di hadapan Eropah.

Ia adalah sebahagian daripada Operasi Bolero. Perancang operasi menjangkakan bahawa akan berlakunya kehilangan 10% dari pesawat yang melintasi Atlantik, tapi sebenarnya mereka hanya kehilangan 5.4% sahaja.

Kehilangan terbesar dalam satu hari tunggal ketika berlangsungnya Operasi Bolero berlaku pada 15 Julai 1942.

Disebabkan oleh keadaan cuaca yang kurang baik dan penglihatan terhad, skuadron 6 pejuang P-38 dan 2 pengebom B-17 terpaksa membuat pendaratan kecemasan di atas glasier di Greenland.

Dianggarkan bahawa 1,300 orang mati setiap tahun di Amerika Syarikat akibat kemalangan kenderaan di jalan bersalji atau berais. salji, salji, atau turapan berais.

Pendaratan kecemasan tersebut dilakukan dengan selamat dan tiada nyawa yang melayang, yang mana merupakan sesautu yang agak menakjubkan.

Namun, ia masih belum cukup hebat. Selepas pesawat-pesawat tersebut mendarat, mereka meninggalkannya dengan mengandaikan bahawa kesemua pesawat dibawa pulang melalui ekspedisi akan datang.

Harry Smith, juruterbang pesawat yang bakal dikenali sebagai Glacier Girl (pesawat dalam keadaan terbaik), meninggalkan kunci pesawat tersebut di kokpit untuk memudahkan pasukan yang akan membawanya pulang.

Para kru kemudian menghabiskan beberapa hari di glasier tersebut sehingga mereka disertai oleh pasukan penyelamat.

Berikutan ini, mereka mendaki ke tempat di mana bot penyelamat menjemput mereka.

Glacier Girl mendapat namanya dari Roy Shoffner, seorang ahli perniagaan dari Kentucky yang memainkan peranan penting dalam merancang dan membiayai pemulihannya.

Untuk keseluruhan baki tempoh perang, tiada siapa yang kembali ke kawasan glasier tersebut untuk membawa pulang pesawat-pesawat yang tersadai namun lokasinya diketahui.

Beberapa dekad kemudian, sekumpulan peminat penerbangan kembali ke Greenland mencari pesawat pejuang yang hilang ini.

Mereka mengambil masa yang agak lama kerana pesawat-pesawat tersebut telah hanyut kira-kira 1.5 kilometer dari lokasi asal. Akhirnya pesawat-pesawat tersebut berjaya ditemui, namun mereka berhadapan dengan masalah.

Masalah tersebut adalah pesawat-pesawat itu tertanam di bawah ais setinggi 27 tingkat.

Dan seperti yang anda bayangkan, mereka tidak mampu untuk mengorek ais dan salji sedalam 82 meter ini menggunakan penyodok salji biasa.

Cabaran ini menyebabkan kebimbangan besar bagi ekspedisi menyelamat ini, tetapi mereka tetap yakin menyelesaikan masalah tersebut dengan kreativiti dan beberapa ciptaan yang sangat menarik.

Salah satu daripada ciptaan tersebut adalah "Super Gopher", sebuah peranti yang mengepam air panas melalui kon untuk mencairkan ais.

Walau bagaimanapun, jumlah ais yang sangat banyak dan berat telah meremukkan pesawat pengebom B-17, tetapi pesawat P-38 masih utuh.

Setelah ekspedisi ini berjaya mengorek ais ke bahagian bawah, mereka membina sebuah lorong seperti gua yang membawa mereka ke lokasi pesawat tersebut.

(Glacier Girl dipisahkan kepada beberapa bahagian dan dibawa naik ke permukaan satu demi satu)

Mereka kemudiannya memisahkan bahagian pesawat yang dipandu juruterbang Harry Smith itu dan membawa satu demi satu daripadanya tersebut ke permukaan.

Selepas mengambil masa selama 10 tahun untuk memulihkan pesawat ini, akhirnya berjaya diterbangkan semula pada tahun 2002 selepas 50 tahun berada di bawah ais.

Amat sukar untuk mengatakan yang mana satu lebih menakjubkan sama ada hakikat bahawa ia berjaya dipulihkan dan terbang semula, atau usaha keras pihak ekspedisi yang membawanya pulang dari timbunan ais tersebut.


10 Babak Dalam Filem Aksi Yang Sebenarnya Mitos Dan Karut

Kebanyakan daripada kita mungkin tidak pernah menggunakan senjata api atau melihatnya secara dekat. Jadi, banyak pengetahuan mengenai senjata api ini biasanya datang dari filem atau rancangan TV.

Bagi mereka yang bekerja atau arif mengenai senjata api dan pertempuran, banyak perkara yang ditonjolkan melalui filem dan rancangan TV hanya dibesar-besarkan sahaja. Berikut adalah beberapa mitos mengenai senjata api dan pertempuran yang hanya berlaku dalam filem atau rancangan TV.

Babak ini agak kerap ditayangkan dalam filem. Jika seseorang itu ditembak atau ditikam tetapi tidak dapat pergi ke hospital, mereka biasanya akan membakar luka untuk menghentikan jangkitan. Namun, ia merupakan satu kesilapan besar.

Membakar luka bukan sahaja gagal mengurangkan risiko jangkitan tetapi ia akan menjadikannya lebih buruk berbanding jika tidak melakukan apa-apa. Walaupun haba mungkin mampu membunuh patogen aktif yang berada dalam luka, ia juga akan menyebabkan luka serius akibat kebakaran.

Ini akan mendedahkan luka itu kepada lain-lain jenis bakteria yang lebih buruk untuk masuk kerana pertahanan semula jadi kulit tidak lagi berfungsi. Membakar luka ini hanya boleh diterima untuk menghentikan pendarahan yang serius sahaja jika tiada alternatif lain lagi. (sumber)

Dalam filem, bom tangan sentiasa digambarkan sebagai satu senjata terhebat. Sekiranya bom tangan dilemparkan dalam filem aksi, ia akan disusuli dengan letupan berapi dan membuatkan penjahat terpelanting ke merata tempat.

Pada hakikatnya, bom tangan tidak berfungsi seperti itu. Bom tangan biasanya digunakan untuk mencacatkan atau memperlahankan pihak lawan. Ini kerana sebahagian besar bom tangan direka untuk meletupkan serpihan yang boleh mencederakan.

Paling teruk sekalipun, bom tangan mungkin boleh meletupkan atau menghancurkan seseorang jika dibaling tepat kepadanya. Untuk membuatkan orang terpelanting atau terbang seperti dalam filem, anda mungkin memerlukan bom yang lebih besar atau kuat. (sumber)

Adegan ini banyak ditayangkan dalam filem mahupun rancangan TV. Polis biasanya akan menembak di celah kaki penjahat sebagai amaran untuk menyerah atau menembak tepat pada kaki untuk menghentikan mereka daripada melarikan diri.

Sebenarnya, tiada mana-mana polis dilatih untuk melakukan perkara seperti itu. Ini kerana adalah sangat sukar untuk mensasarkan senjata api pada mana-mana bahagian tubuh tertentu, terutamana ketika mereka bergerak.

Sekiranya seorang polis itu mampu melakukannya, mereka mungkin layak menjadi penembak handalan dalam sesebuah unit khas tentera. Alasan lain ialah, kecederaan tembakan pada kaki tidak berfungsi sebagai amaran kerana boleh membawa kepada kematian jika terkena pada tempat yang salah. (sumber)

Pengetahuan tentang bagaimana periuk api berfungsi adalah sesuatu yang sukar diperolehi. Oleh itu, tidak hairanlah jika pengarah filem dan penonton tidak berapa arif atau tahu mengenainya.

Dalam kebanyakan filem perang, seseorang itu mengetahui dia terpijak periuk api apabila terdengar bunyi 'Klik' dan letupan pula akan berlaku sekiranya dia mengangkat kaki itu. Namun, keadaan berbeza dalam dunia nyata.

Jika begitulah cara bagaimana periuk api berfungsi, maka ia tidak akan berkesan. Periuk api ditanam agar tidak dapat dikesan oleh pandangan mahupun pendengaran musuh. Biasanya, periuk api akan meletup sebaik sahaja dipijak. (sumber)

Letupan adalah perkara yang paling disalah erti dalam filem. Impak letupan selalunya terlalu dibesar-besarkan atau diremehkan bergantung kepada filem yang ditonton. Salah satu contoh ialah letupan pelet plastik seperti C4.

Biasanya, filem atau rancangan TV menayangkan bahawa C4 akan meletup jika ditembak dari jauh atau dibuang ke dalam api. Hakikatnya, C4 sebenarnya adalah salah satu bahan peledak paling stabil pada masa ini.

Ia tidak meletup jika ditembak atau dicampakkan ke dalam api berbanding bahan peledak lain. Bahan letupan plastik seperti C4 akan diuji dengan teliti oleh tentera untuk kestabilan sebelum digunakan dan ia tidak akan meletup tanpa peralatan yang betul. C4 tidak seperti dinamit yang tidak stabil dan akan meletup apabila ditembak. (sumber)

Ini adalah salah satu lagi muslihat filem dan rancangan TV yang sering ditayangkan kepada umum. Banyak adegan yang menunjukkan watak yang dilakonkan akan jatuh dan mati akibat terkena satu tembakan. Ini bukan sahaja kecetekan ilmu bagaimana pistol berfungsi malah ia mampu mencetuskan panik apabila berlakunya situasi tembak-menembak yang sebenar.

Dalam kebanyakan kes, luka akibat tembakan tidak akan membawa maut. Ini tidak bermakna bahawa luka satu tembakan tunggal tidak mempunyai peluang untuk membunuh, tetapi ia tidaklah sekerap seperti yang disangka ramai.

Terdapat banyak kes di mana orang yang terkena lebih dari satu tembakan masih lagi selamat dan pulih. Peluang untuk selamat lebih baik sekiranya mangsa mendapat rawatan perubatan dengan segera. (sumber)

Dalam kebanyakan filem, membuang rokok yang sedang menyala ke atas petrol yang dituangkan akan menyebabkan berlakunya letupan yang kuat. Walaupun perbuatan itu nampak hebat dalam lakonan, tetapi kajian menunjukkan bahawa rokok yang menyala tidak boleh menyababkan petrol yang dituang ke atas tanah terbakar.

Mengikut kiraan di atas kertas, ia sepatutnya terbakar. Ini kerana rokok yang menyala terbakar pada sekitar 700 darjah selsius dan suhu yang diperlukan untuk menyalakan petrol hanyalah 246 darjah selsius. Bahagian paling panas dari rokok (adalah ketika rokok disedut) hampir tidak dapat bersentuhan dengan petrol ketika dibaling.

Saintis telah mencuba untuk melakukan eksperiman ini di makmal. Dalam satu eksperimen, mereka melontar rokok yang menyala ke atas petrol sebanyak 4,500 kali tetapi gagal menyalakannya. Ini kerana, gas yang terhasil dari petrol yang bertakung akan menyebabkan berlakunya nyalaan dan ia memerlukan keadaan yang sempurna pada masa yang tepat. (sumber)

Polis dan penyiasat dalam filem biasanya memecah masuk ke rumah atau gudang penjenayah dengan menembak mangga kunci ketika membuat serbuan. Dalam dunia nyata, ia hanya berlaku sekiranya mangga kunci itu diperbuat daripada kayu.

Mangga kunci moden terlalu kuat untuk terbuka jika ditembak dengan pistol. Anda mungkin mempunyai peluang yang lebih tinggi sekiranya memanggil tukang kunci untuk membukanya. Ia tidak mustahil untuk dilakukan sekiranya anda menggunakan senjata api lebih berat seperti senapang atau shotgun, tetapi tidak pistol biasa.

Salah satu lagi sebab mengapa polis sebenar tidak menggunakan cara ini adalah kerana ada kemungkinan untuk peluru yang ditembak itu melantun dan terkena pada mereka atau rakan sekerja. (sumber)

Dalam filem, penembak tepat sering digambarkan sebagai seseorang yang mampu membunuh seluruh kumpulan dan terlepas tanpa dikesan. Dalam keadaan sebenar, mendapatkan tembakan tepat adalah sangat sukar kerana rintangan seperti jarak, graviti dan kelajuan angin.

Satu lagi ialah titik laser yang digunakan untuk mendapatkan tembakan tepat. Laser senapang sebenarnya adalah aksesori yang tidak praktikal bagi seseorang yang perlu kekal tersembunyi. Ia akan mendedahkan kedudukan sebenar penembak.

Tiada laser yang dapat membuatkan seseorang penembak itu mendapatkan tembakan tepat dan biasanya hanya digunakan untuk latihan penembak tepat sahaja. Walaupun pada kedudukan yang tidak begitu jauh, titik laser tidak selalunya sama dengan tempat yang dituju peluru. Ia hanya berguna dalam tembakan dekat sahaja. (sumber)

Kereta meletup apabila ditembak di tangki minyak adalah adegan biasa dalam filem dan rancangan TV. Akan tetapi, ia hanyalah satu mitos. Walaupun penembak itu seorang yang pakar dan boleh menembak kereta yang sedang bergerak, peluru tidak boleh menyalakan minyak dalam tangki.

Mythbusters telah membuktikan bahawa adalah mustahil untuk meletupkan kereta dengan menembak. Selain senjata api, amat sukar untuk meletupkan kereta secara umumnya kerana hampir semua jenis bahan bakar yang digunakan dalam kereta di seluruh dunia cukup stabil untuk mengelakkan kejadian seperti letupan.

Hal ini menyebabkan masalah dalam dunia sebenar. Apabila berlaku sesuatu kemalangan, orang ramai akan takut dan teragak-agak untuk membantu mangsa kerana khuatir kereta yang terlibat itu akan meletup secara tiba-tiba. (sumber)


Sejarah Jepun Haramkan Rakyat Keluar Negara Selama 200 Tahun - Perintah Sakoku

Inilah adalah sebuah kisah Jepun ketika berada di bawah shogun Tokugawa atau lebih tepat, di bawah pemerintahan shogun ketiga, Tokugawa Iemitsu. Shogun pada asalnya merupakan pemimpin ketenteraan tertinggi di Jepun dan gelaran itu dianugerahkan oleh Maharaja sendiri.

Walau bagaimanapun, Shogun akhirnya menjadi diktator ketenteraan Jepun, memerintah negara itu untuk jangka masa antara 1185 dan 1868.

Tokugawa Iemitsu memerintah Jepun dari 1623 hingga 1651 dan dalam tempoh ini, dia telah membuat beberapa siri perintah rasmi dalam usaha untuk menutup sempadan Jepun daripada tekanan dan kawalan pihak asing.

Semasa masa pemerintahan Iemitsu, orang Eropah dianggap "orang jahat" di Jepun. Mereka mempunyai senjata yang kuat dan mengembara dunia dengan idea untuk menjajah.

Penaklukan Filipina oleh Sepanyol boleh dikatakan sangat baru untuk menimbulkan kebimbangan terhadap sikap peluasan, dan para Mubaligh Kristian sedang menuju ke Timur, cuba menyebarkan agama Kristian dan menggantikan agama dan kepercayaan tempatan.

Populariti barangan perdagangan Eropah adalah satu lagi sebab yang merisaukan, terutamanya disebabkan oleh beberapa kapal perdagangan dianggap menyeludup kumpulan agama.

Ini menyebabkan kebimbangan yang besar dan Iemitsu cuba menghentikan kemaraan budaya Barat. Dia tidak menggunakan tembok, tetapi menggunakan siri perintah bermula pada tahun 1633, lebih dikenali sebagai Perintah Sakoku.

Walau bagaimanapun, apabila ia melibatkan penutupan sempadan negara, Iemitsu tidak bermula dengan larangan imigresen tetapi dia melakukan lebih daripada itu.

Tidak ada seorang pun rakyat Jepun yang dibenarkan pergi ke luar negara. Sekiranya ada sesiapa yang cuba melakukannya secara rahsia, dia akan dibunuh. Kapal yang terlibat akan ditahan dan pemiliknya ditangkap, dan perkara itu harus dilaporkan kepada pihak berkuasa yang lebih tinggi.

Sekiranya ada rakyat Jepun yang pulang dari luar negara selepas tinggal di sana, dia mesti dihukum mati.

Semua kapal yang masuk mesti diperiksa dengan teliti bagi menahan para pengikut para paderi.

Sebagai sebahagian daripada peraturan perintah ini, perdagangan telah dikawal selia dengan ketat dan dibenarkan untuk berlangsung di hanya pelabuhan tertentu, kapal Jepun dilarang pergi ke luar negara dan paderi-paderi Kristian boleh disiksa untuk meninggalkan agama mereka atau dibunuh.

Kisah salah seorang daripada paderi ini telah menginspirasikan sebuah filem, Silence, oleh Martin Scorsese.

(Peta Pengepungan di Istana Hara di mana salah satu pertempuran utama pemberontakan berlaku)

Walaupun Perintah Sakoku itu sendiri diisytiharkan pada tahun 1635, pandangan Shogun tentang kepercayaan dan tindakan Kristian diperkukuhkan pada tahun 1637 apabila kebanyakan petani Kristian memberontak (dengan bantuan rōnin iaitu samurai kurang mahir), bangkit dalam Pemberontakan Shimabara.

Pengasingan Jepun tidak berlaku lebih awal daripada ketibaan orang asing. Malah, sebelum perintah ini dilaksanakan, hubungan luar antara Jepun dan negara-negara lain agak luas, dengan perdagangan yang berlaku dengan China, Korea, dan banyak kuasa utama Eropah.

Perdagangan pada ketika itu agak popular dan barangan seperti kacamata, jam, senjata api dan artileri mendapat permintaan yang sangat tinggi.

Walaubagaimanapun, apabila Perintah Sakoku diperkenalkan, ia membuatkan Jepun menutup pintunya kepada semua kuasa Eropah (kecuali Belanda) dan mengehadkan pengaruh negara-negara lain.

Dan perintah ini tidak berhenti pada tahun 1635. Perintah Sakoku bukanlah yang pertama atau yang terakhir. Konsep negara tertutup terus berkembang seperti yang ditunjukkan oleh perintah Pengecualian Portugis tahun 1639.

Malangnya, pengecualian terhadap hubungan luar dengan banyak negara memberi kemudaratan kepada Jepun kerana ia menyumbang kepada ketinggalan apabila bersaing dengan kuasa Barat secara teknologi.

Walau bagaimanapun, tempoh pengasingan yang panjang juga boleh dianggap sebagai penyumbang kepada budaya unik dan menarik di Jepun sehingga ke hari ini.

Perintah "negara tertutup" oleh Jepun kekal berkuat kuasa selama 220 tahun, mengasingkan Jepun dari banyak dunia di sekeliling mereka.

Perintah ini berakhir pada tahun 1852 apabila kuasa besar tentera laut Amerika Syarikat, di bawah Commodore Matthew Calbraith Perry, memaksa Jepun untuk membuka pasaran mereka dan meneruskan hubungan dengan dunia Barat melalui Konvensyen Kanagawa.

Jika perintah ini tidak berakhir, dunia pada hari ini mungkin tidak dapat menikmati banyak barangan eksport Jepun seperti alat ganti kenderaan, kenderaan bermotor, semi konduktor dan keluli serta animasi, fesyen, dan makanan!